Pajenn:Le Clerc - Ma beaj Jeruzalem, 1902.djvu/143 - Wikimammenn\nPajenn:Le Clerc - Ma beaj Jeruzalem, 1902.djvu/143\nnebeud sklerijen deuz kroec’h ; en daou du e zo stalio a bep sort, ken teñval ha ken louz an eil hag eben. Pautred hebken a weler enne, o vean ma tle ar merc’hed en em diskouel an nebeutan ’ve gallet. Ar c’hiz-ze zo miret aman gant ar gristenien ’vel gant an dud divade.\nAr re a ble gant al Latined, da laret eo gant ar Gatoliked, a zo euz urz Sant Fransez e Aziz : ’boue ar C’hroazadeier emaint aman, karget gant an Tad santel ar Pab da zioall ouz holl læc’hio sakr ar Palestin. Epad eiz\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Jeruzalem,_1902.djvu/143&oldid=107850 »\nKemmoù diwezhañ degaset d'ar bajenn-mañ d'an 18 Gwe 2017, da 16:23.


Aloubadeg Polonia - Wikipedia\nA gleiz da zehoù : al Luftwaffe prest da vombeziñ Pologn, ar vag brezel Schleswig-Holstein o tagañ Westerplatte, Ar Wehrmacht o freuzañ un harz etre Polonia hag Alamagn, kirri-hobregonet panzer ha karbedoù hobregonet alaman, stard dorn etre soudarded an URSS ha re an Trede Reich e fin aloubadeg Pologn, Bombezadeg Warsawa\nKoulzad brezel Polonia, pe Kampagn Gwengolo pe c'hoazh Brezel difenn 1939 eus kostez Polonia (Kampania wrześniowa pe Wojna obronna 1939). Kampagn Polonia (alamaneg : Polenfeldzug) pe Fall Weiss (Tro wenn) e-kostez Alamagn, a oa bet un oberaidur brezel sevenet gant Alamagn an Trede Reich, kêr dieub Dantzig, Unvaniezh ar Republikoù Sokialour ha Soviedel hag ur savadeg eus Slovakia a voe mammenn d'an Eil Brezel-bed. Padet e oa eus ar 1 añ a viz Gwengolo betek ar 6 a viz Here 1939\nAn dagadenn Alaman a voe lañset d'ar 1añ a viz Gwengolo 1939, ur sizhun goude ma vefe bet sinet an Emglev Molotov–Ribbentrop (feur-emglev german-soviedel). An URSS a dagas Pologn d'ar 17 a viz Gwengolo 1939 dres goude an emglev Molotov-Tōgō a roe un harz d'an emgannoù etre Japan hag an URSS war an dachenn reter d'ar 16 a viz Gwengolo.\nSoudarded Alamagn ha Slovakia o poziñ evit ur poltred gant trevourien Ukraina e Komańcza, Pologn, e 1939\nAr c'hampagn a voe echuet d'ar 6 a viz Here, pa voe rannet hag aloubet Polonia gant Alamagn hag URSS, hervez feur-emglev an harzoù alaman-soviedel.\nNerzhioù an Trede Reich o devoa taget Polonia adal an norzh, ar su hag ar c'hornôg d'ar mintin goude Gwalldaol Gleiwitz. Gant ma oa ar Wehrmacht o vont war-raok bliv e voe rediet nerzhioù lu Polonia da gilañ adal o lec'hioù difenn tost ouzh an harzoù poloniat-alaman evit mont etrezek ar reter ha klask sevel linennoù difenn eno.\nGoude koll meur emgann Bzura gant Polonia, an Alamanted a c'hounezas ul lañs kadoniel anat. An nerzhioù polonat a gilas c'hoazh evit mont war-zu gevred ar vro gant ar soñj sevel eno un difenn hir ha taer er pennlec'h difenn romanian (Przedmoście rumuńskie). Ar pal a oa da gas eno an holl nerzhioù difenn posubl evit gounnez amzer en ur c'hortoz ar sikourioù Gall ha Saoz. Un taol-kleze en dour e voe dre ma ne voe ket kaset sikourioù ebet d'al lu polonat en desped d'an emglevioù etre an tri vro, kement hag un diskleriadur brezel d'an 3 a viz Gwengolo 1939.\nTagadenn Polonia gant an Arme Ruz dre reter ar vro d'ar 17 a viz Gwengolo 1939 a lakas da vezañ didalvoud planioù difenn al lu polonat. An emglev kuzh etre an Trede Reich hag an URSS a rannas muioc'h c'hoazh nerzhioù difenn ar vro.\nAr c'holloù a oa bet:\nEvit Polonia: 66 000 lazhet, 133 700 gloazet, 660 000–690 000 prizoniet, 132 tank ha karr hobregon distrujet, 327 karr-nij distrujet. Un hollad a 859 700–889 700 koll.\nAlamagn: 16 343 lazhet, 3 500 steuziet, 30 300 gloazet, 236 tank distrujet, 800 karrbed distrujet, 246 karr-nij distrujet\nSlovakia: 37 lazhet,11 steuziet, 114 gloazet, 2 karr-nij distrujet\nURSS: 1 475 lazhet pe steuziet, 2383 gloazet, pe: 5327 lazhet, kollet pe gloazet, 43 tank distrujet.\nAdtapet diwar « https://br.wikipedia.org/w/index.php?title=Aloubadeg_Polonia&oldid=1960898 »


Pajenn:Crocq - Marvailhou Kerne, 1910.djvu/118 - Wikimammenn\nPajenn:Crocq - Marvailhou Kerne, 1910.djvu/118\nNeuze ’ta, abaoue ’zo pell, e oa daou vignon o klask prena deskadurez e skolaj ar Pont ; hanvet e oant Truilhennig ha Gargarenez, hag o hanoiou a gaver c’hoaz moulet ha garanet gant beg o c’hontel war gar ar gwez koz bodennek a zisheolie al leur-c’hoari. Truilhennig a oa mab d’eur marc’hadour kezeg koz eus Pouldahud ; ha tad Gargarenez a oa pesketour o chomm e Treboul-Goz. Kerent Truilhennig o doa dastumet eur pennad brao a leve en eur werza koz kezeg treut, eskernek, da bôtred ar c’hagn ; elec’h Gargarenez, pa veze deut ar bloaz da benn, goude bouetet ha gwisket eun dousennig bugale ; eur wech prenet eur penn roued bennak, lien, kerden, ha paeet ar gwiriou, an truajou d’ar gouarnamant, neuze ne veze na teo, na stank, na pounner ar gwenneien a chome en e di. Rak n’eo ket hep abeg o deus dibabet ar besketourien sant Per-Baour evit o zant paeron ! N’eus forz, daou vignon bras e oant, evit d’ezo beza unan paour, egile pinvidik ; hag o c’harantez, emezo, a dlie padout kenetrezo betek… betek atao, keit ma vije anezo. Hogen ne reas ket, ha setu aman penôs. Eur zulvez,\nAdtapet diwar « https://br.wikisource.org/w/index.php?title=Pajenn:Crocq_-_Marvailhou_Kerne,_1910.djvu/118&oldid=113780 »


stuzegezh | ur blog eo …\nArchives par mot-clé : stuzegezh\nPublié dans kevredigezh\t| Marqué avec arzoù, stuzegezh\t| Laisser un commentaire\nPublié le 25/02/2018 par Yann-Ber\nUn darvoud, pegen bihan e vefe, mennet pe get gant an oberour (gwezher), zo ennañ e lod a hollvedegezh, munut marteze, diheverzh, hogen a c’hellfe devoudañ un hontkenderc’hañ.\nA-wechoù, e-lec’h klevout an hontkenderc’hañ ne daoler pled nemet ouzh ar c’halvezañ, ouzh dibaregezh an darvoud. (Ober a ran gant klevout evit merkañ n’ eo ket alvezel an hontkenderc’hañ. Hag eo azas ar ger ?)\nMiret e vo arlivioù lec’hel, henvoazel, askenderc’het ur yezh, sellet evel dibarek, hep gwelout e c’hell he lod a hollvedegezh bezañ aet da amparañ doareoù all bev hiziv an deiz hag azasoc’h ouzh ar bed ma vennomp buhezañ.\nDalc’het e vo d’ ur furm kozh, a zo risklet en anistor, e grignol an istor, hep e veizañ en emdroadur ar yezh, hep gwelout barregezhioù hollveziadekaat ar yezh a-vremañ, hep e lec’hiañ en emdroadur ar bed, e-barzh niñvañ ur gumuniezh denel bev.\nUr meizadur eus an istor eo, meizadur anistorek leal.\nSeurt meizadur a ra eus ar brezhoneg ur rannyezh eus kornog Frañs dindan beli ar galleg degemeret da yezh a sevenadur nemetañ gant rannyezherion vrezhonek.\nAr re a glask sevel ur yezh pobl hiziv, ur parlant «hollveziadek» n’ o deus evit gwir keal resis ebet eus ar bobl, eus ur gumuniezh tud, eus an istor. Dave a reont d’ ur bed a zo bet evel ur skeudenn gozh karet eus tud n’ o deus ket anavezet.\nAn istor zo evito un heuliad darvoudoù bet kaset da benn dre youl hiniennoù, elfennoù dibarek a stagont kenetrezo dre youl o from, o angerzh. N’ eus evito nemet hiniennoù eus ar vrezhonegerion, an hinienn ez int o vezañ e penn ar re all o reiñ e ali hiniennel, mouezh e drivli. «Pep hini zo libr». Frankiz ar re varv eo se, frankiz ar sujidi pe ar sklaved, bevañ ha n’ eo ket buhezañ.\nMerañ a reont ar yezh evel ma vefe un danvez neptu, ur c’halvezad eus ar boutinañ. Merañ a reont ar vuhez evel ma vefe alvez ha beved : chom bev ha merañ kalvezadoù.\nO yezh, o fobl, zo mojennek, un handerc’had, un c’halvezad hep buhez. Dal int d’ an istor pa ne reont nemet amprestañ «kealioù» digant stuzegezhioù estren dezho evel traezoù. Ne reont nemet dedalvezout kealiadurezh ur stuzegezh a c’houzañvont muioc’h eget ne berzhiont enni.\nPenaos emouezañ ouzh ar bed pa vezer en anistor, destuziet ?\nHag e c’hellfe bezañ un hent aesoc’h da adkavout an istor ? Ne gav ket din. N’eo nemet pouezh ha gwered ar stuzegezhioù beveziñ. Moarvat emañ ar stuzegezhioù beveziñ en hil ar stuzegezhioù hollveliour.\nSpontus eo galloud ar renadoù hollveliour war ar yoc’hoù. An hevelep pouezh a lakaont war an hiniennoù ha frammadur ar c’hampoù bac’h pe ar sklaverezh. Divarrek eo an hinienn enno keit ma ne dec’h ket diouzh galloud ar gumuniezh ren, keit ma ne sav ket e gumuniezh digor war an hollved.\nPegen dister e vefe avat, pep darvoud denel zo en hollved.\nChom e c’hell e hollvedelezh er par galloudel, pe amparañ ur c’halvezad dibarek a zoug e sammad hollvedelezh a-raok na vefe bet merzet, meizet, niñvet.\nBez e c’hell, avat, bezañ devouder un hontkenderc’hañ ha degas buhez, seveniñ bed…\nA-wechoù e c’haller tremen hep an hontkenderc’hañ ha kemer da zremmwel ar c’halvezañ, dibaregezh ar c’halvezad, ha krediñ ent leal kavout ennañ an hollved.\nAr bed ne vefe neuze nemet dastumad ar c’halvezadoù dibarek lakaet kichen ha kichen en o lieselezh. War ar skouer-se e vo miret holl arvezioù lec’hel ha tremenet ur yezh, yezh dalc’het evel kalvezad, dastumet en anistor grignol pep hini, hep keal eus emdroadur ar yezh a-unan gant emdroadur ar bed e maezienn ar vuhez.\nTechet eo pep hinienn digenvezet er yoc’h da dreiñ kein ouzh amparadur ur gumuniezh denion a emdro gant ar bed. Yoc’hekaat poblañsoù ar bed a zistruj barregezhioù an denion da amparañ kumuniezhioù istorekaus.\nPetra a c’hell kavout un hinienn repuet e-barzh he c’hrogen-c’hrignol kollet en un yoc’h-yod disneuz ? Netra nemet an eurvad hag ar marv.\nPublié dans kevredigezh, yezh\t| Marqué avec stuzegezh\t| Laisser un commentaire\nPublié le 27/11/2017 par Yann-Ber\nAr primeoster, paotr hegarat ha ki-labour, a lavare din e oa ar re gozh evel ar vugale vihan, gwan ha bresk. Ret e oa ober war o zro evel war dro ar vugale vihan.\nEn ur maladur eus an ankoù paeron, an ankoù a respont da c’houlenn e gomper a-zivout ar gouleier un dra damheñvel. Bresk ha gwan eo gouloù ar re-gozh ha ret eo ober war o zro, o frederiañ evel bugale.\nDiaes eo da empentiñ en ur bed ma ‘z a pep hini diouzh e du, lakaet da grediñ ez eo eñ an hini nemetañ barrek war ar pezh a ra, evel soudarded un impalaeriezh a gred pep hini kefleuniañ al labour ken prizius fiziet ennañ gant an impalaer, gant ar ouenn.\nGwazh a se d’ar re vlin !\nDic’hallus eo resisaat petra zo prizius er pezh a reomp, pezh a ra da bep hini krediñ ez eo eñ kreizig-kreiz an denelezh ? Ha n’ eo ket aze azonoù ur gevredigezh diempret, ur gumuniezh tud aet da yoc’had ma vrein pep hinienn stishaet e ved d’ al labour, beved hag alvez, traken ?\nKaer eo mousc’hoarzhoù ar re gozh e drama ur denelezh na oar mui petra eo un den. Trehontiñ ez int, trec’h war ar skiant voutin a ra eus ar re-gozh boued an ospital, trec’h war ar beved a ra anezho kelanoù daleet.\nKlañv on, kozh, kement-se on bet da viskoazh, kollet e-kreiz ur yoc’had a vlej, a c’hoarzh, a red evel loened gouez dindan gwask ur jabadao sonet gant loened ambilh ur sterniad aet diroll.\nMervel a ran rak bezañ kutuilhet mousc’hoarzhoù ken soutil, kened berrbad ha stank.\nPublié dans eztaol, kevredigezh\t| Marqué avec handerc'hañ, stuzegezh\t| Laisser un commentaire


Plesei - Wikipedia\nSant-Nikolaz-an-Hent betek 2015, Pontkastell-Keren abaoe 2015\n5 248 ann. (2017)\n47° 32′ 33″ Norzh\n1° 53′ 09″ Kornôg / 47.5425, -1.88583333333\nbihanañ 1 m — brasañ 66 m\nPlesei (Plessé e galleg) zo ur gumun a Vreizh e Liger-Atlantel, e gevred ar vro.\n3.1 Kendirvi Lalokan\n3.4 XXIvet kantved\n4.1 Ardamezeg ar familhoù\n8.1 abaoe 1962\n8.2 etre 1793 ha 2009\nPlesei zo unan ag ar c'humunioù brasañ a zo el Liger-Atlantel, kement ha Pariz eo, gant 10 400 hektar. Teir bourc'h zo enni : Plesei, Le Deresny, Le Coudray.\nAr stêr Izar a dreuz ar gumun.\nPlebe que dicitur Sei, 854; Ploissiaco, 1062; Plesseit, XIIIt; Pleusse, Plusse, 1254; Plesse, 1287; Plesseyacum ?, 1371\nUn anv brezhonek a orin eo anv ar gumun. Savet eo diwar ple, deuet eus plouef, ha Sei, anv un den, marteze ur sant, Sei pe Seog. Meur a gêriadenn a zo er gumun gant an anv "Sei" : Tresei, Lann-Sei… En 854 en ur skrid latin eus kartular Redon ez eus anv eus Plebs que dicitur Sei, meneget evel parrez vrezhonek.\nE fin an IXvet kantved ha deroù an Xvet kantved e oa bet Alan Iañ o chom e Plesei, e kastell Sei war ribl ar stêr Izar. Nend eo ket mui ar c'hastell anezhañ avat. E penn kentañ an XIXvet kantved e veze gwelet e roudoù war ar parkeier c'hoazh.\nAlan Iañ a oa roue Breizh, trec'het ar Vikinged gantañ e Kistreberzh.\nLavaret e vez eo bet ar mare-se "oad aour" Plesei. Pezh a zo gwir a-walc'h. Evel-se Alan Iañ, e vibien Budig ha Derrien hag e goskor o deus degemeret Eudes, Roue Bro C'hall e kastell Sei.\nHervez istorourion zo, ez eus bet ur villa roman hag ur c'hreñvlec'h galian kent bout adsavet gant ar roue.\nPa voe savet an hent bras etre Gwenred ha Plesei e penn kentañ an XIXvet kantved ez eus bet dizoloet bezioù ag ar Grennamzer uhelañ.\nHervez ur vojenn ez eus ur c'haridenn etre pezh a oa ar c'hastell hag un tour e Gwenvenez-Penfaou...\nWar an dorgenn el lec'h ma oa ar c'hastell gwezharall emañ kêriadenn "Sant Kler" hiziv an deiz. Sant Kler a zo ur Sant a bouez er barrez. Ur chapel a oa er gêriadenn betek he distruj e-pad an Eil brezel bed. Pont Sant Kler a zo bet distrujet ganti ivez.\nWar-lerc'h eo bet ar gumun dindan beli familh Roc'han a Vlaen.\nEr XIVvet kantved e voe savet un aluzendi Sant Armel er Rozay gant Arzhur II.\nMeneget eo ar barrez e diellevr Redon, e 854: Kovellig ha Brithael, kendirvi Lalokan o doe galvet ar mac'htiern Houarnskoed (Hoiarnscoit) evit bout e penn kêriadenn "Treb-Hinoi" a oa da Lalokan kent e varv. E Sarant (Gwenvenez-Penfaou) eo bet ar varn gant menec'h Redon.\nKrouet e voe kumun Plesei e 1790 diwar ar barrez katolik. Lakaet e voe e Kanton Sant-Nikolaz hag e Bann Blaen. E 1800 e voe lakaet en Arondisamant Savenneg .\n238 gwaz ag ar gumun a gollas o buhez abalamour d'ar brezel, d.l.e. 4,38 % eus he foblañs e 1911 .\nLakaet e voe ar gumun e Kanton Pontkastell-Keren pa voe diskaret Kanton Sant-Nikolaz-an-Hent e 2014 .\nLucien Mazan (1882-1917), lesanvet Petit Breton, aet ar maout gantañ e Tro Bro-C'hall war varc'h-houarn e 1907 ha 1908. Lazhet e voe er Brezel-bed kentañ e Troyes.\nCharles Perron (1893-1958), livour gall, aet da anaon e Naoned d'an 18 a viz Ebrel.\nMichel Manoll (1911-1984), skrivour ha mignon da René-Guy Cadou.\nGeotet e deir daerenn en argant.\nEn argant e gebrenn en sabel heuliet gant teir melionenn ivez en sabel\nIliz katolik Sant Pêr Plesei (1875),\nChapel ar Plessis, (XVvet),\nManer ar "chêne vert" (XVII-XVIII), an aotrou Tregwel e oa e berc'henn,\nMeur a fetan "hud", en Draeneg hag e Sant Kler (a bare poan an daoulagad),\nKastell Karheil, distrujet eo bet e pad an Eil brezel-bed gant ar bombezadegoù.\nUr bochad kestell zo er gumun :\nKastell "Sein des bois",\nKastell Boduan ...\nHa Peulvan "dent Gargantua" etre Lann-Sei ha Sant Kler. Hervez ar sorbienn e oa kouezhet ar peulvan diouzh botez Gargantua ha flastret en doa ur pesketaer hag a oa dindanañ.\nEmañ Plesei e Bro C'hallo, komzet e vez gallaoueg er gumun eta.\nAr brezhoneg zo bet komzet ivez gant tud Plesei gwezharall, ur bochad anvioù-lec'h brezhonek a zo er gumun, muioc'h ag 20% hervez labour Jean Yves Le Moing. Setu lod anezho: Toulan (toul-lann), Tresé (Tre-Sei), Govelo, Couët-Dan, Hinlès (Hen-lez), Tregouët (Tregoed), Dresny (Draeneg).\nGallout a reer gwelet eo aet Kerguemer (1420) da gCarguemey (1562) etre ar XVvet hag an XVIvet kantved. Ar ger "kêr" aet da "car" a c'hell bout arouez ur cheñch yezh.\nUr arouez arall eo "Quélme", n'eo ket aet ar ger-se da "gKalvez". Neuze eo bet kollet ar brezhoneg e Quélmé er XIVvet kantved marteze.\n2008 Bernard Lebeau Divers gauche\n1995 2008 Paul Daniel -\netre 1793 ha 2009Aozañ\nLec'hienn an ti-kêr : \nUl lec'hienn diwar-benn istor ar barrez : \n(br) Plesei war Geobreizh\n↑ Erwan Vallerie, Diazezoù studi istorel an anvioù-parrez. Corpus. An Here. 1995\n↑ Cassini - EHESS - Fichenn kumun Plesei\nAdtapet diwar « https://br.wikipedia.org/w/index.php?title=Plesei&oldid=1867207 »\nDernière modification le 5 Meu 2020, à 08:03


Pajenn:Perrot - Bue ar Zent.djvu/310 - Wikimammenn\nPajenn:Perrot - Bue ar Zent.djvu/310\nitron-varia ar c’huzul mat\nc’hez, soublet he fenn etrezek ar Mabig Jezuz, a zo gant e zaou zorn o vriata e vamm gant teneredigez.\nAr gwel eus an dôlen-ze a zo awalc’h evit lakat an dud da garet ar Werc’hez, hag evit rei d’eze c’hoant da ren eur vue glan ha fur. An holl bardonerien gwitibunan hen anzav.\nLoeiz Tosi, eun den speredek bras ha dornet kaer, d’an 11 a viz gouere 1747, a studias piz an dôlen hag a reas eun all diouti, gwellan ma c’hellas :\n« N’eus ket bet gallet, na ne vezo ket, emezan, ober tôlen ebet henvel awalc’h ouz honnez, rak penn ar Werc’hez ha hini ar Mabig Jezuz a zo kement a c’hened hag a deneredigez warneze, ma renker lavaret int grêt gant eun êl, kentoc’h eget gant eun den. Liouiou an dôlen a zo ken brao ma tleont dont kentoc’h eus an nenv eget eus an douar. »\nEun dra-all zo c’hoaz, burzudusoc’h marteze, a welas Loeiz Tosi, er bla 1747, hag a bad bepred : An dôlen-ze a chom ouz ar voger, hep stag na harp en nep lec’h, er plas he devoa kemeret d’ar 25 a viz ebrel 1467.\nPi IX a oa devot bras da Itron-Varia ar C’huzul mat, hag er bla 1864 ec’h eas da bardonan daveti. Us d’e dôl-labour en devoa eun dôlen grêt diouz hini Genazzano.\nAr c’huzul mat\nAr pez a goll ar muian an den war an douar-man eo an ourgouilh. Kredi ra d’ezan bezan barrek awalc’h d’en em denn, ha koulskoude ne oar, anezan e-unan. dont a benn eus a netra, kouls lavaret.\nAr c’huzul a zo eun ali roët d’eun all da zeski d’ezan an doare da zibunan eur guden luiet.\nMat eo rei kuzul ; eur ger a-wechou a zo trawalc’h evit miret ouz eun all da gouezan er gaou.\nA roër d’an neb a c’houlenn.\nTenn eo, avat, goulenn kuzul, rak dre eno ec’h anzaver ne ver ket barrek awalc’h d’en em denn an unan.\nRed eo, koulskoude, goulenn kuzul, pa vezer war var, ar pez a digouez gant an holl, gwech pe wech, ha goulenn kuzul digant unan hag a zo goest da guzulian ervat, rak an darn vrasan eus an drougou a zigouez abalamour ne gemerer ket a guzul, pe abalamour ar c’huzul kemeret a zo fall.\nEur c’huzulier mat, n’eus netra talvoudekoc’h.\nEur c’huzulier fall, n’eus netra gwasoc’h, rak, eme Jezuz-Krist, ma teu eun den dall da ren eun dall-all, e kouezfont o-daou en doufle.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/310&oldid=140568 »


Levr Quenta - Chap. XI. - Wikimammenn\nLevr Quenta - Chap. XI.\nVictor Guilmer, 1836 (p. 46-49)\n◄ Precautionou da goemeret evit conservi ar burete. Eus ar guir c’hrandeur. Graçou Doue a zo evit an dud humbl. ►\nEus ar guir c’hrandeur.\nBeza e zeus un diferanç infinit etre ar pes a zo bras ha precius erves ar bed, hac ar pes a zo bras ha precius erves Doue.\nPinvidiguezou bras, tyes, paleziou superb, domestiqet eb niver, a annonç grandeur ar rouanes hac ar brincet. Disprijanç ar bed, horrol evit ar pec’het, carantes Doue, chetu petra a annonç grandeur an den just.\nAr guir c’hloar, ar guir merit eus an den a gonsist о touja Doue hac oc’h observi e c’hourc’hemennou.\nAn Arc’hæl a oue digacet da gaout Mari gant an Autrou-Doue a lavaras dezi ; Me ho salud, c’hui pehini a zo leun a c’hraç ; an Autrou-Doue a zo ganeoc’h. Hac en a elle ober eus ar Verc’hes-se eur veuleudi brassoc’h ? Dign e ve eus a oll veuleudiou an dud hac an Æles, an hini. da behini e c’halfet lavaret : Cavet oc’h eus graç dirac Doue ; agreabl oc’h d’e zaoulagad.\nEn amser ma oue digasset eus èn un Arc’hæl da gaout ar Verc’hes, an impalaër August hac ar roue Herodes a yoa var an trôn : reï a ret dezo, a leiz guinou, an hanoyou a vras, a buïssant hac ar rest ; mæs petra oant hi dirac Doue, pehini ebqen a varn gant justiç ar guir c’hrandeur ?\nEur verc’hes yaouancq, cuzet en he zolitud a Nazareth, a yoa infinimant dignoc’h evitho eus ar brassa meuleudiou.\nAr guir c’hrandeur ne ves qet musulet var songezonou vean an dud, mæs var songezonou Doue, pehini ebqen a so bras, ha dirac pehini nen deus netra bras nemet dre e c’hraç.\nPetra eo an oll dud-se admiret gant ar bed oll abalamour d’ho c’hourach extraordinal en arme, e comparezon d’an dud vras dre ho religion hac ho vertus ?\nMuioc’h a enor a zo o trec’hi ar passionou, eguet ne zeus o soumeti poblou. Muioc’h, cals muioc’h e coust en em drec’hi an unan evit na goust gounit victoriou var ar re-all.\nEur guir gristen ne dle qet beza consideret evel unan eus an dud-se рere a dle ho henor hac ho gloar da un occasion e pehini int bet eürus ha courachus : victorius eo en un deves pe en eur moment, mæs eur guir gristen a zo victorius da bep moment en e vues.\nGloar eur c’hristen a zo trec’hi qement en em oppos d’e santeles, evel ma zeo destinet da bossedi un deis an Autrou-Doue ha d’en em reposi enan.\nHac ouspen hac en a zo un henor brassoc’h eguet an hini da servicha Doue ha da apparchantout ountan ? Servicha Doue a zo beza roue.\nAr scritur sacr, о parlant a Abraham, a Voyses, a Zavid, pere a zo eus ar vrassa hac ar re gonsiderapla a ve bet var an douar, ho galv gouscoude servicherien Doue. An titr-se a gompren tout ar re-all, pe guentoc’h tout ar re-all ne dint netra e comparison d’an titr a servicher Doue.\nAr galite a servicher Doue a zo qement en tu-all d’ar galite a roue hac a brinç, evel ma ma an Autrou-Doue e-unan dreist ar rouanes hac ar brincet.\nO roue immortel, mæstr souveren eus ar bed ! me zo great evidoc’h hac evidoc’h ebqen ! A gallout a rêr oc’h anaout ha monet da adori re-all ? A galout a rer oc’h anaout eb istim infinimant condition ar re ho servich.\nPebes gloar evit an den, crouadur qen disprisabl ha qer miserabl ennan e-unan, gallout pretanti d’an henor d’ho servicha ha d’ho caret !\nAutrou, va c’hrouer, dre ho craç grit ma comprenin mad penaus un den pehini en eur stad dianavezet gant an dud evel ma voa hini ar Verc’hes, en deus sourci da ober bepret ho polontes hac ho servich fidelamant, a ra un dra gaëroc’h ha brassoc’h eguet ar pez a so consideret mui gant tud dall ha disqiant ar bed-ma.\nOc’h enor, ho prassa henor a laqeac’h, ô Guerc’hes sacr ! d’en em c’hervel servicheres Doue. Grit, me po ped, ma c’hinspiro din an noblanç, ar c’hloar, an enor stag ous servich Doue ; ma c’hinspirro din em oll œuvrou eur generosite, eur fermete, eur ferveur dign eus ar mæstr souveren pehini a servichac’h qer fidel, ha m’ho c’himitin c’hoas er poent-ma.\n↑ Eccl. 12. 13.\n↑ Prov. 16. 32.\nAdtapet diwar « https://br.wikisource.org/w/index.php?title=Levr_Quenta_-_Chap._XI.&oldid=110838 »\nKemm diwezhañ d'an 19 Kzu 2017 da 11:21\nKemmoù diwezhañ degaset d'ar bajenn-mañ d'an 19 Kzu 2017, da 11:21.


an den kozh | ur blog eo …\nan den kozh\nPublié le 29/12/2015 par Yann-Ber\nPerak skrivañ un dra bennak a-zivout un danvez bennak mar ouzer en a-raok petra vo lavaret ?\nDeuet on a-benn da sellout ouzh ar film Amerikan Sniper.\nBrav ‘m eus kavet ar film. Danvez zo e-barzh. Hañval a ra din reiñ un alberz eus amjestregezh un den a ven bezañ brokus pa chom pizh evit gwir.\nUn den a ven gwareziñ e vro hag a ya d’ ur vro all da zistrujañ an Droug.\nPetra a gav, tud a glask gwareziñ o bro, o ziegezhioù ? Ouzh ur sniper amerikan e respont ur sniper lec’hel. Ouzh tud lazhet er Stadoù Unanet e respont tud lazhet en Irak.\nAn darn vrasañ eus an dud-se na felle dezho nemet bevañ sioul, e peoc’h, zo lazhet en anv kealiadoù a anad din bezañ difetis, dispredet, lu.\nPenaos e teu un den da vezañ ur muntrer evit e vro ? Distrujañ ur vuhez n’eo ket un dra dister. Perak mont ken pell da wareziñ soudarded ar Stadoù Unanet a aloub ur vro na ouzont tra eus ar gevredigezh a lazhont hec’h izili ?\nHag e laka ar paotr e varregezh chaseour e servij ur finvez brokus, pe hag eo deuet da vezañ ur ardivink lazhañ ?\nLavarout a ra mirout buhez soudarded al luoz amerikan, pe buhezioù an tiegezhioù er Stadoù Unanet, ha koulskoude e weler penaos evit veñjiñ marv un den e laka un niver mat a soudarded amerikan da goll o buhez, ha penaos e tegas ar marv en un tiegezh lec’hel da glask kavout e gevezer sniper eus an tu enep.\nBezañ ki ar mesaer pe dañvad a glever gant e dad ? Un doare spontus eo da sellout ouzh an denelezh.\nDaoust d’ e uhelvennadoù e teu bepred un hinienn digenvez da lazhañ evitañ e-unan, evit e vignoned nesañ, evit e damm eurvad, hep derc’hel kont eus an dud a vo lazhet en abeg d’ un emzalc’h ken pizh, ken paour, zoken mar embanne difenn e diegezh, e vroad.\nPell e vezer neuze eus un den stuziet, politikaet, atebek war e lec’h en ur gevredigezh.\nKement-se a ro da brederiañ war al lec’h a oa hini an dudenn er gevredigezh amerikan ha war stad ar gevredigezh amerikan hag hon stuzegezhioù.\nPa welan an ambrougadeg a zo graet da gelan ar sniper, al lid ramzel ma hej an dud o bannieloù e soñjan ez eo evit argas pell diouto o aon rak ar vuhez, rak darvoudoù kriz, e welan ur stoliadur, ur pedennoù, un droveni graet gant tud n’ o deus krap ebet war o buhez e diouer ur politikaat bennak, ur skiant voutin izekañ, e diouer un tamm denelezh. Soñjal a ran er bannieloù triliv a zo gourc’hemennet d’an dud hejañ e Frañs en amzerioù-mañ, pe er vreizhkarourion o hejañ o bannieloù gwenn-ha-du e diouer un egin a emsavelezh, e diouer ur c’hoant da sevel ur bed.\nKement-se zo er film ha kalz muioc’h.\nEn tu all d’ar brezel, d’ ar feulster, e sav ar goulenn war emzalc’hioù ledetañ ar stuzegezh ma vevomp. Na welout pelloc’h eget e damm buhez, e damm greun. Mirout ! Emzalc’h loenel mar bez.\nDaoust d’ ur saviad ken mantrus e chomer bepred un danvez den, ur skor d’ un ober rezidek.\nTudenn ar wreg zo un diskan da hini ar paotr, ken kollet hag eñ gant ur c’hoant ken bras d’ ur vuhez brokus na vo ket roet dezhi… Peogwir eo da sevel.\nSell Clint Eastwood war hon denelezh zo hini un aozer ledan e zremmwel.\nAr sell-se a stign atersoù ha siwazh, kalz tud o sellout ouzh e filmoù, bevezerion boas oberennoù kulturel, a glask respontoù o klotañ gant kendalc’herezh o eurvad sodellek traken.


Gwir melestradurel - Wikipedia\nHollad ar reolennoù a dermen gwirioù ha dleoù ar melestradurezh a ya d'ober ar gwir melestradurel. Al lodenn vrasañ eus ar gwir foran eo.\nGwir an digempouez eo abalamour ma termen dreist-holl an darempredoù etre ar frammoù publik hag ar velestridi. Ur gwir dibar eo enta rak n'eo ket al lazioù prevez hag al laz hollek tre ha tre ar memes re ha ret eo merañ an dibardelezh-se.\nSavet eo bet tamm-ha-tamm evit reolenniñ an darempredoù etre ar gwir hag ar Stad. Meur a ziskoulm zo deuet en istor tamm-ha-tamm hag hiziv c'hoazh ez eus meur a batrom a zo dezho respontoù disheñvel d'an digempouez etre al laz hollek hag al lazioù prevez.\nOuzhpenn da se emañ dindan ar gwir melestradurel ivez an holl reolennoù evit an aozañ hag ar mont en-dro dibar a zo d'ar frammoù publik n'emaint na dindan ar galloud lezennel na dindan ar pennadurezh lezvarnel.\nAdtapet diwar « https://br.wikipedia.org/w/index.php?title=Gwir_melestradurel&oldid=1482845 »\nDernière modification le 5 Ebr 2013, à 00:45\nKemmoù diwezhañ degaset d'ar bajenn-mañ d'an 5 Ebr 2013, da 00:45.


Anna Tregidi - Wikimammenn\nAl Liamm, 1957 (p. 73-80)\nAl laboused a oa aet d’o c’hlud er rozioù hag an eskell-kroc’hen a gammigelle el liorzhoù o teñvalaat. An avel c’hoañv a c’hwezhe en draonienn skarnilet. Kildreiñ a rae en ur voudal e kevioù ar mengleuzioù dilabour, hag, ur wech an amzer, e trouze du-mañ du-hont, e-tal an toulloù, atredoù o tisac’hañ.\nEus an draonienn, an avel a bigne a gaouadoù dre an hent don betek Kerunkun, hag a groze er gwez ivin a waskede war an dorgenn ti Berc’hed Tregidi.\nBerc’hed, azezet e-tal an oaled, a oa o tebriñ he c’hoan. Kavout a rae divlaz an avaloù-douar poazhet en dour, hag, etre daou begad, ec’h astenne ’us d’an tan o vervel he daouarn pistiget gant ar gozhni, ha kroget enno ar gurud. Gant ur skirienn e pismige an tan el ludu, ha gant elfennoù o sevel e lugerne war ur biz gwalenn arc’hant an intañvez.\nBerc’hed Tregidi a baskas an aval-douar diwezhañ d’he c’hazh louet, a oa o rodal hag o viaoual en he c’hichen, hag a leunias a zour ar gastolodenn gramennet. Ne oa ket en imor da adc’hwezhañ an tan na da skaotañ, en noz-se. Sellout a rae ouzh un etev-tan o vervel hag oc’h adkregiñ tro-ha-tro gant ar c’haouadoù avel o tiskenn dre ar siminal, hag e selaoue. Hogen, ne selaoue ket an avel o yudal er gwez ivin pe o roc’hal er siminal, hag ingal oa dezhi gwelout an tan o vervel goustad war an oaled. N’edo ket he soñj e Kerunkun ; en he merc’h Anna ne lavaran ket.\nYaouankizoù o doa c’hoarzhet er-maez. Berc’hed a roas buan un taol skub d’an oaled hag a savas.\n— Deuit tre ! emezi, pa glevas e voe skoet war werenn ar prenestr.\nAn nor a droas gant storlok war he mudurun goad. Ur paotrig hag ur plac’h yaouank a zeuas e-barzh an ti.\n— Noz vat, moereb ! emezo, laouen.\n— Noz vat ! Ne oan ket ouzh ho kortoz henozh, gant ur seurt amzer fall.\n— O, moereb, eme an nizez, yac’h omp dre c’hras Doue, hag an amzer fall ne ra ket aon dimp. Ken buan avat, ne vijemp ket deut, pe gentoc’h, n’hor bije ket gallet dont. Uheloc’hik, du-se, e red an dour en hent evel ur stêr. Ret eo bet dimp dont a-dreuz prad ar stivell, hag eno Jobig a zo bet darbet dezhañ bezañ sebeliet el lagenn.\nJobig a c’hoarzhas.\n— Betek va c’hof-kar, moereb, on aet e-kreiz ar flibouz.\n— Paour-kaezh Jobig ! Diwall da gouezhañ klañv en ur bakañ yenijenn gant an amzer galet-se.\n— Eurüsamant Jobig a zo kalet ivez ouzh ar c’hleñved, eme e c’hoar. Nemet furoc’h e vefe dezhañ, memes tra, diwiskañ e loeroù ha tommañ e dreid ouzh an tan.\n— Un tan dister, va bugaligoù. Me a zo o vont da adc’hwezhañ anezhañ ha d’ober un tantad gant treujennoù lann.\n— Ne dalvez ket ar buan, moereb, Jobig a dommo brav-tre e dreid hag a sec’ho e loeroù ouzh mein klouar an oaled. Gouzout a rit, Jobig n’eo ket kizidik.\n— Gwell a se !… gwell a se !… ha chañs dezhañ da chom atav yac’h… Kemend-all a dud klañv a zo war an douar !\n— D’an nebeutañ, moereb, c’hwi n’oc’h ket gwall-glañv hag ho pistigoù hag ho remm a dremeno pa dremeno ar goañv.\n— Emichañs e tremenint pa zeuio an amzer gaer ? Nemet Anna an hini eo a zo kouezhet klañv !…\n— A !\n— Ya, Anna a zo klañv, ha marteze gwall-glañv. Ul lizher am eus bet, daou zevezh zo, digant ur vignonez dezhi evit degas din ar c’heloù. C’hoant am boa skrivañ da Anna diouzhtu ha lavarout dezhi dont d’ar gêr, nemet, dalc’het gant ar remm, ne oan ket evit mont d’ho kavout da Bennavern. Eürusamant, en abardaez-mañ on diskennet betek ar vengleuz vras hag on degouezhet gant ho mamm a oa eno o kannañ. Lavarout a ris dezhi em boa ezhomm skrivañ ul lizher. Diaes avat e kaven reiñ da c’houzout d’ar c’hannerezed all da biv ha da belec’h.\n— Anna an hini a zo klañv !… a lavaras an nizez.\n— Siwazh !\n— Anna, va brasañ kamaladez !\n— O ! ya, Anna a oa ur verc’h vat ! Hag he doa ur galon ken tener !\n— Gwall-glañv eo, moereb ?\n— Ne oar ket unan. Ne oa ket displeget war al lizher. Aon am eus evelato… Kemend-all a gleñvedoù a zo en amzer hiziv er c’hêrioù bras ! Hag hi aet eus ar gêr, un nebeut bloavezhioù zo, ken yac’h ha ken livrin !\nE-pad m’edo e c’hoar o skrivañ al lizher, Jobig a domme e dreid hag a floure gant palv e zorn blevenn ar c’hazh louet moredet war an oaled klouar.\n— Petra vo lakaet dezhi, moereb ?\n— Va merc’hig, c’hwi oar kenkoulz ha me. Livirit dezhi dont d’ar gêr diouzhtu. Petra vo lakaet dezhi c’hoazh, peogwir en em gavo dizale en-dro ?… Eo, un dra ouzhpenn. C’hwi oar moarvat pegement e koust an tren ?…\nHep gortoz ar respont an intañvez a savas eus taol en ur gammañ hag en ur glemm gant ar remm, hag a zigoras hec’h armel. Lakaat a reas un nebeut bilhedoù el lizher.\n— Emichañs ne gousto ket muioc’h, emezi war he fouez.\nSkrivet e oa al lizher. Ar plac’h yaouank hag he breurig o doa kemeret en-dro hent Pennavern. An noz a oa teñval hag en hent don a ziskenn betek ar mengleuzioù ne wele ket unan ur berad. Ne c’hoarzhent mui evel p’edont o tont da Gerunkun. Nizez Verc’hed a oa bet doaniet gant ar c’heloù fall. Kerzhout a rae, aonik ha dilavar, he dorn krog e dorn he breur. D’an disterañ trouz tost dezhi, en hent pe war ar c’hleuz gant ar boutadoù avel, e rae ul lamm he c’halon hag e krene evel ma kleve sinadoù… En draonienn, ur sklerijennig a zaskrene war dour morlivet ar vengleuz vras gant al loar o parañ etre div goumoulenn. Ur vilzig a nijas diouzh an halegoù gant ur c’hwitelladenn skiltr, hag a bignas er c’hoad ! He skeud a dremenas war an dour sklerijennet.\n— Greomp tro ! a lavaras ar c’hoar.\nHa kentoc’h eget tremen e-biou d’ar vengleuz vras evit kemer ar wenodenn e prad ar stivell, e kavas gwelloc’h ober un dro bell dre waremmeier Penn-an-Aod.\nBerc’hed Tregidi a oa azezet dirak hec’h oaled. Serret e oa he daoulagad ha kroaziet he daouarn war he barlenn. He muzelloù a fiñve. Abaoe ur sizhun ne c’helle mui Berc’hed penndaoulinañ evit he fedennoù noz.\nDevezhioù goude, e tegouezhas Anna Tregidi er gêr. Gwall-livet e oa, ha kastizet ma oa un druez he gwelout, hag ur paz divalav he c’hrigne hep ehan, ma rae droug he c’hlevout.\n— ’M eus aon oc’h gwall-glañv, a lavaras dezhi he mamm. Penaos n’hoc’h eus ket soñjet dont abretoc’h d’ar gêr ?\n— N’on ket klañv, a responte Anna, nemet skuizh marteze.\n— N’oc’h ket klañv ? Siwazh ! N’it ket da lavarout an dra-se, va merc’hig paour ! Kollet eo ho liv hag ho korf a zo aet da relegenn ! Hag ouzhpenn ne rit nemet pasaat.\n— Ar paz a dremeno, mamm.\n— N’em eus ket fiziañs.\n— Pa lavaran deoc’h n’on ket klañv ha ne santan droug ebet.\n— Sur oc’h dalc’het en un tu bennak en ho korf.\n— Arsa, mamm.\nBerc’hed Tregidi, dirak imor fall he merc’h pa veze komzet dezhi eus kleñvedoù, a dave hag a waske war he glac’har.\nDevezhioù, sizhunvezhioù a dremenas… Anna a yae bemdez war semplaat.\nAr vamm a alie he merc’h.\n— Ret e vefe mont da welout ar medisin, Anna.\n— Bet on ouzh e welout e Pariz.\n— Ha petra en deus lavaret deoc’h ?\n— Lavaret en deus din ne oan ket klañv, nemet skuizh ha dinerzhet, hag em boa ezhomm repoziñ.\n— Hennezh n’oa ket neuze ur medisin mat.\n— Hennezh, mamm, a zo ur medisin bras.\n— Ar vedisined vras, va merc’h, ne sellont ket spis ouzh kleñvedoù ar re baour.\n— Kement-se, mamm, pa lavaran deoc’h n’on ket klañv, hag ar medisin…\nAnna a chomas berr war he c’homzoù gant ar paz o washaat.\nAr goañv a oa tremenet hag an nevez-amzer a vleunias el liorzhoù en-dro da Gerunkun. Yec’hed ar verc’h ne wellae ket.\nAnna Tregidi ne oa ket evit labourat na zoken skoazellañ he mamm war-dro an ti. Un deiz, p’oa aet da walc’hiñ er vengleuz vras, e-kreiz ledañ he dilhad kannet, e voe savet ar gwad en he fenn hag e kouezhas war ar c’hlazenn, semplet.\nHogen ne blije ket dezhi chom en ti penn-ouzh-penn gant he mamm. Ober a rae baleadennoù el liorzhoù. Buan avat en em gave skuizh, hag ec’h azeze en ur c’horn bennak war al leton e diavaez an holl zarempredoù. Berc’hed, o treuziñ al liorzh, a zegouezhas dezhi, un deiz, gwelout anezhi o ouelañ.\nAnna a chomas war he gwele.\nUr voereb deut d’he gwelout a lavaras da Verc’hed :\n— Pec’hed eo chom hep mont da glask ar medisin.\nBerc’hed Tregidi a santas neuze ur samm war he c’houstiañs.\nAntronoz, goude he darempredoù mintin war-dro an ti, Berc’hed, diboaniet eus he remm, a wiskas he dilhad-sul. Anna, otivorediñ, a sellas dre werzhidoù he gwele.\n— Da belec’h ez it hiziv, mamm ?\n— Da Gastellin, Anna.\n— Da Gastellin ?\n— Da glask ar medisin.\n— O ! n’it ket, mamm. N’it ket ! N’it ket !… Me bareo… Ne fell ket din kaout medisin war va zro. Me a bareo, mamm. N’it ket !…\n— Ar medisin, Anna, a zegaso ar pare buanoc’h.\n— Mamm !… Mamm !…\nBerc’hed ne sentas ket ouzh he merc’h.\nWar he gwele, Anna a zifronke.\nEstrenvanet ha laouen e oa kalon Berc’hed Tregidi en ur vont da Gastellin. Biskoazh moarvat n’he doa gwelet ken kaer an heol o parañ war letonenn an hent, hag e kave e oa ar wech kentañ dezhi klevout al laboused o kanañ. Dirak koad al Luzeg e chomas ur pennadig da gomz gant ar miliner diwar-benn an amzer glouar hag ar mintin glas…\nNe oa ket aet c’hoazh he mamm betek Sant Kouli ma savas Anna diwar he gwele. Gwiskañ a reas ivez he dilhad-sul, hag e tiskennas dre an hent don a gas d’ar vengleuz vras.\nUr mintinvezh, e savas ur c’horf war c’horre an dour, er penn pellañ eus ar vengleuz vras. Ar mouilc’hi a c’hwitelle, e-kichen, er bodennoù haleg, ha falc’herien a dregerne o youc’hadennoù e foenneg ar stivell.\nHogen, maouezed Kerunkun a lavare o doa gwelet Anna Tregidi o lammat er stêr Avon evit en em zistrujañ. Hini ebet avat ne gredas rannañ komz diwar-benn he c’hleñved, gant aon da bec’hiñ dirak Doue.\nAdtapet diwar « https://br.wikisource.org/w/index.php?title=Anna_Tregidi&oldid=149820 »\nKemmoù diwezhañ degaset d'ar bajenn-mañ d'an 21 C'hwe 2019, da 16:46.


Pajenn:Morvan - Buez ar Zent, 1894.djvu/119 - Wikimammenn\nPajenn:Morvan - Buez ar Zent, 1894.djvu/119\n13 a C’houevrer\nsant sirill a aleksandrii\nSeiz vloaz hag hanter-kant goude he maro, e oue kavet he c’horf ker fresk ha pa vije bet beo, hag epad m’edo ar brotestanted oc’h he gas gantho da zevi, e oue klevet oc’h huanadi betek teir guech dioc’htu. Unan euz ann heretiked-se a oue fallakr aoualc’h evit planta he gleze ennhan en arroud ar galoun, ha kerkent, dre eur burzud nevez, e teuaz ar goad a red euz ar gouli en doa great.\nEunn dimezi great hervez lezennou Doue, lezennou ann Iliz ha lezennou ann natur, ne c’hell morse beza torret : ar pab he-unan n’en deuz ket ar c’halloud d’he derri. Petra zo kaoz eta m’en deuz ar pab Aleksandr VI diskleriet oa nul ann dimezi a ioa etre santez Janned a Valoa hag ann duk a Orlean, deuet goudeze da veza ar roue Loiz XII? Ar pez zo kaoz eo ma vanke eunn dra bennag d’ann dimezi-se evit beza eur guir briedelez kristen a zo er memes amzer eur c’hountred hag eur zakramant. Hogen, ar c’hountred ne dal netra mar d-eo kountrol da lezennou Doue, da lezennou ann Iliz pe da lezennou ann natur, ha ma ne dal netra ar c’hountred, n’ez euz sakramant ebed ken nebeut. Ann dud iaouank a zo o vont da fortunia a dle teuler evez ouz ann dra-ma, ha diouall na ve etrezho eur gerentiez pe eunn dra all bennag hag a vir outho d’en em gemeret ann eil egile da bried. Rak mar d-euz eunn dra bennag hag a vir outho d’en em gemeret ann eil egile da bried, ho dimezi a ve nul, kaer o defe beza eureujet, nemet dispans a ve bet roet d’ezho.\nann trizekved devez a viz c’houevrer\nST SIRILL A ALEKSANDRII, ESKOP HA DOKTOR EUZ ANN ILIZ\nSirill a ioa niz da Deophil, eskop Aleksandrii, hag a studiaz abred ar Skritur Sakr hag ar skianchou all. O veza m’en doa eur spered lemm,e teuaz da veza habil e berr amzer, ha goude maro he eontr, e oue hanvet da eskop enn he blas.\nDiskouez a eure dioc’htu oa ar pastor mad ne espern netra evit miret na ve taget he zenved gant ar bleiz. Rak kenta tra a reaz a oue lakaat serra ilizou ann Novasianed ha kas ar Iuzevien kuit euz a gear. Ann Novasianed a ioa eur rumm heretiked hag a lavare ne c’hel-\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/119&oldid=137294 »


Nguyễn Du - Wikipedia\nGant un den eus Vietnam e pled ar pennad-mañ ; Nguyễn eo anv ar familh neuze.\nDelwenn Nguyễn Du\nNguyễn Du (阮攸 ; 1766-1820) a oa ur barzh hag ur skrivagner vietnamek brudet, hag a rae gant an chữ nôm, doare-skrivañ kozh ar vietnameg. Ganet e voe e 1766 e Bích Câu, Thang Long, en ur familh nobl. E dad, Nguyễn Nghiễm, a oa bet kentañ ministr evit rouaned an tiegezh Lê, hag 21 bugel en doa bet gant 8 gwreg.\nE oberenn anavezetañ eo Truyện Kiều (傳翹, da lavaret eo Istor Kiều), anvet da gentañ Đoạn Trường Tân Thanh (斷腸新聲), istor ur plac'h kaer hag a zimez evit saveteiñ he familh. Skrivet eo e gwerzennoù, en ur stumm klasel eus al lennegezh vietnamek. Hiziv c'hoazh eo brudet ar skrid hir-se ha studiet e vez er skolioù. Skrivet e voe, evel ar skridoù all en XVIIIvet kantved, er skritur chữ nôm. Lakaet e voe sonerezh warnañ gant Quách Vĩnh Thiện.\nSkridoù all a savas Nguyễn Du, e vietnameg hag e sinaeg.\nAdtapet diwar « https://br.wikipedia.org/w/index.php?title=Nguyễn_Du&oldid=1839617 »\nSkrivagnerien Viêt Nam\nKemmoù diwezhañ degaset d'ar bajenn-mañ d'an 20 Mez 2019, da 10:21.


Un elfenn gimiek eo ar bismut ; Bi eo e arouez kimiek, 83 e niver atomek ha 208,98 e dolz atomek. Ur metal paour eo, par d'an arsenik ha d'ar stibiom.\nPlom – Bismut – Poloniom\nNiver atomek 83\nTolz atomek 208,98040\nDasparzh an elektronoù : 2, 8, 18, 32, 18, 5\nTredanleiegezh 1,90 (Skeul Linus Pauling)\nGremmoù ionadur 1 : 702,943 kJ/mol\n2 : 1 611,593 kJ/mol\n3 : 2 466,163 kJ/mol\n4 : 4 370,782 kJ/mol\n5 : 5 403,174 kJ/mol\n5 : 8 519,648 kJ/mol\nSkin atomek 207 pm\nSkin kenamsav 150 pm\nSkin Van der Vaals 207 pm\nDouester (≈20°C) 9 803 g/cm3\nBervverk 1 564°C\nTredanharzusted 129 nΩ•m (e 20°C)\n1 cm3 eo ec'honad an diñs bismut\n1.1 An anv\nE dibenn ar XIVvet kantved pe e deroù ar XVvet kantved e voe kavet ar bismut, gant un alkimiour dianav. Pelloc'h er XVvet kantved e voe kendeuzet ar bismut gant plom da fardañ arouezennoù-moullañ ; boestoùigoù evit ar bravigoù a voe graet gant ar c'hendeuzad-se ivez.\nDre m'eo pounner hag aes da deuziñ e veze droukvesket ar bismut gant ar plom alies.\nE 1546 ez embannas ar skiantour sakson Georg Pawer (Georgius Agricola) en e levr De Natura Fossilium e vije daou vetal eus ar bismut hag ar plom, ar pezh a voe skrivet adarre gant an apotiker prusian a orin polonat Caspar Neumann e deroù ar XVIIvet kantved, ha prouet e 1753 gant ar c'himiour gall Claude-François Geoffroy dre e hiniennekaat a-douez ar plom. \nBisemutum e oa ar stumm latin bet skrivet gant Georgius Agricola e 1530, hep mar diwar e droidigezh eus un termen teknikel bet arveret gant micherourien ar mengleuzioù. Bismuth, Wis(s)muth e oa ganto, marteze eus Weiß Mass, "tolz gwenn".\nBismut zo bet kavet e dornell arem un tumi, ur gontell he lavnenn hanter-ront a veze implijet gant Inkaed Machu Pikchu war-dro ar XVvet kantved ; 18 % a vismut kendeuzet gant staen zo aet da ober an arem-se. Dre ma n'eus bet kavet mengleuz ebet e kreder e kavent bismut glan en natur.\nWar-dro div wezh muioc'h a vismut eget a aour a gaver en douar, e kailhoù bismutinit Bi2S3 ha bismit Bi2O3 pergen.\nEstreget mengleuzioù zo, pa c'haller kenderc'hañ bismut dre buraat kailhoù plom, kouevr, staen, molibden pe c'hoazh wolfram.\nKementadoù bismut bet kenderc'het e 2011 \nSina 6 000 70,58\nPerou 1 100 13\nMec'hiko 1 000 11,8\nBolivia 100 1,2\nKanada 100 1,2\nSammad ar 5 Stad 8 300 97,78\nBroioù all 200 2,22\nSammad er bed 8 500 100,0\nUr metal liv an argant un arliv roz dezhañ eo ar bismut. Liesliv e teu pa vez lezet en aer, pep strinkenn o teuler ul liv dibar hervez tevder ar gwiskad oksidenn a zo warni. Puzuilh eo, hag aes da valañ.\nAn danvez disgwarellekañ eo ar bismut : pa vez lakaet en ur gwarellvaez e krou un enep-gwarellvaez.\nEvel an dour H2O ez eo douesoc'h ar bismut en e stumm dourek eget en e stumm kalet.\nStabil e chom ar bismut en aer mouest pe sec'h en 20 °C ; ur flammenn c'hlas ha moged melen a zeu anezhañ pa vez lakaet da zeviñ en oksigen.\nIzotopoù stabilañ ar bismut\n207Bi kevanaozet 31,55 bloavezh\n208Bi kevanaozet 3,68 x 105 bloavezh\n209Bi 100 1,90 x 1019 bloavezh\n210Bi louc'hoù 5,012 devezh\n• Is-salikilat bismut C7H5BiO4 a implijer da bareañ kleñvedoù ar benvegad koazhañ : darc'hoal, heugennoù, trenkter ar stomog.\n• Nitrat bismut Bi(NO3)3.5H2O a gaver ivez el louzoù da bareañ an devadennoù.\n• Kendeuzadoù bismut-galliom, -indiom, -kadmiom, -plom, stibiom ha -staen a implijer da fardañ teuzelloù.\n• Bi2Te3 a implijer evel ledreüzenn.\n• Erlec'hiañ ouzh ar plom er rouedadoù a gas dour da evañ (tuellennoù, rañvelloù, joentroù), ar plom o vezañ pistrius evit mab-den.\n• Un nebeud bismut e-lec'h plom a lakaer en dir evit ma vije aesoc'h da labourat ; ur meskaj plom ha bismuth (0,6 % eus pep metal) a vez lakaet en aluminiom evit an hevelep abeg.\n• Gwelloc'h eo ar meskaj bismut-plom eget ar plom e-unan evit lenkraat ar mekanikoù.\n• Neud bismut a implijer e gwrezdaouadoù.\n• Evel trelosker da fardañ edañvoù akrilek ez arverer ar bismut ivez.\n• E gwrezvekoù izel e teuz ar meskaj bismut-staen-kadmiom, setu e vez implijet en dinoerioù-tan hag en ardivinkoù emgefreek da lazhañ an tan.\n• Ur c'hendeuzad bismut-zink a vez arveret bremañ evit galvaniegañ metaloù a-benn o gwareziñ diouzh an daskrignerezh.\n• Bismuth a vesker gant staen da fardañ soudeür.\n• Haloù bismuth a lakaer e livuzennoù : BiOCl a ro ur poultr gwenn liv ar perlez, ha ruz-orañjez eo ar poultr Bi2O3.2KromCrO3 ; an daou ne c'haller ket dileizhañ en dour.\n↑ De Natura Fossilium, levrenn VIII, p. 179 Liamm oberiant 23 KZU 12\n↑ Gallica (fr) Liamm oberiant 23 KZU 12\n↑ Online Etymology Dictionary (en) Liamm oberiant 23 KZU 12\n↑ Science niv. 223/4636 - 10/02/1084 (en) Liamm oberiant 23 KZU 12\nAdtapet diwar « https://br.wikipedia.org/w/index.php?title=Bismut&oldid=1899543 »\nDernière modification le 5 Ebr 2021, à 14:15\nKemmoù diwezhañ degaset d'ar bajenn-mañ d'an 5 Ebr 2021, da 14:15.


Komision Glad - Kinnig - Ti Douar Alre\nGlad ar maezoù : ur glad danvez ha dizanvez\nDouar Alre, ur vro hag en em gav etre an douar hag ar mor, zo dezhoñ ur glad tudouriezh liessort-mat. Kavet e vez ennoñ troioù-lavar, re é tenniñ d’ar mor pe d’ar maezoù, get arlivoù ha perzhioù dezhe o-unan, àr an tachennoù-mañ da heul dreist pep tra :\ntraoù ar pemdez,\nar c’hustumoù hag ar c’hredennoù.\nTraoù an hengoun pobl, bet lakaet da arouezioù, get ar pezh a zougont a-fet sevenadur hag arz, a chom c’hoazh tresoù da identelezh Breizh.\nUr gomision skiantel da viriñ gwell ha da dreuzkas\nPal ar gomision « Arz hag hengoun pobl » zo, èl mand eo diferet get statudoù ar gevredigezh, kinnig da guzul-meriñ Ti Douar Alre hentoù da gemer ha labourioù da gas da lakaat àr-wel ar glad àr zouar Alre. Douget e vo ar gomision-mañ da labourat get ar c’homisionoù arall a Ti Douar Alre en arbenn d’o raktresoù klokaat an eil get egile.\nKinnig a ra sevel meur a sort degouezh digor d’an holl, en ur genlabourat get ensavadurioù sevenadurel ar vro, get ar soñj reiñ da anavout gwell pinvidegezhioù glad ar maezoù :\nUr gomision skiantel eo. Donet a ra arbennigourion anavet (istourourion, mirourion, yezhourion…) da reiñ o lod enni. Dastum a ra titouroù hag o renkiñ a ra en un diaz glad àr urzhiataer, e-ser komisionoù savet a-fet, enne aktourion ampart.


Hendaia - Wikipedia\nHendaia gwelet eus menez Jaizkibel en Hegoalde.\n16 967 ann. (2019)\n2 161 ann./km²\n43° 21′ 34″ Norzh\n1° 46′ 24″ Kornôg / 43.3594, -1.7733\nbihanañ 0 m — brasañ 108 m\nHendaia zo ur porzh e mervent Lapurdi, en Iparralde, en Euskal Herria, e lez dehoù aber ar stêr Bidasoa, a-dal da borzh Hondarribia, a zo war al lez kleiz, e Gipuzkoa. Penn kanton Hendaia eo ivez. Brudet eo an draezhenn a sach kalz hañvourien.\nE lez dehoù ar Bidasoa:\nBiriatu er c'hreisteiz\nUrruña er sav-heol\nE lez kleiz ar Bidasoa, e proviñs Gipuzkoa ez eus div gumun:\nIrun er c'huzh-heol\nGant Hendaia ez eont d'ober ar vro anvet Txingudi.\nPeebles (Rouantelezh Unanet) abaoe 1998\nAdtapet diwar « https://br.wikipedia.org/w/index.php?title=Hendaia&oldid=1732306 »\nKemmoù diwezhañ degaset d'ar bajenn-mañ d'an 29 Kzu 2016, da 14:55.


An aviel hervez Sant Lukaz - Pennad 11 - Le Diocèse de Quimper et Léon\nAccueil - Les évangiles en breton - An Aviel hervez Sant Lukaz - Traduction Danielou - An aviel hervez Sant Lukaz – Pennad 11\nPa bedit, lavarit…\n1 Hogen, en em gavet en eul leh bennag, edo Jezuz o pedi. P’e-neus echuet, e lavar dezañ unan euz e ziskibien : « Aotrou, desk deom penaoz pedi, evel m’e-neus Yann desket d’e ziskibien ».\n2 Lavared a ra dezo : « Pa bedit, lavarit : “Tad, da ano bezet santelleet. Da rouantelez deuet deom. 3 Ro deom bemdez or bara pemdezieg. 4 Pardon deom or pehejou, rag pardoni a reom-ni ive da beb den hag a zo dleour deom. Na lak ket ahanom da goueza en tentadur” ».\nAr mignon tregaser\n5 Lavared a ra dezo : « Piou ahanoh o kaoud eur mignon a zeu d’e di, e-kreiz an noz, da lavared dezañ : “Mignon, prest din teir baraenn, 6 rag eur migon-din o veaji a zo degouezet duman ha n’am-eus netra da zervicha dezañ”. 7 Hag egile a respont euz an diabarz : “N’am hegas ket , emezañ, prennet eo an nor dija hag emaom en or gwele, ma bugale ha me ; ne hellan ket sevel evid roi dit”. 8 Me a lavar deoh : zoken ma ne zav ket dre m’eo hennez e vignon, ahanta ! dre m’eo eun hegaser, e savo evid roi dezañ ar pez e-neus ezomm ».\n9 « Ha me a lavar deoh : goulennit ha roet e vo deoh ; klaskit hag e kavot ; skoit ha digoret e vo deoh. 10 Rag, nep piou bennag a houlenn e vo roet dezañ, an hini a glask a gav ; an hini a sko e vo digoret dezañ. »\n11 « Peseurt taden ho touez, ma houlenn e vab eur pesk digantañ, a roio dezañ eun naer, e leh eur pesk ? 12 Pe c’hoaz ma houlenn eur vi, daoust hag e roio dezañ eur grug ? 13 Ma ouezit c’hwi eta, daoust da veza fall, roi provou mad d’ho pugale, pegement muioh e roio an Tad euz an neñv e Spered Santel d’an neb a houlenn digantañ ».\nAn diaoul mud\n14 Kas a ree Jezuz eun diaoul kuit, ha mud e oa hennez. Hogen, eur wech deut an diaoul er-mêz, e krog an den mud da gomz. Ha souezet an dud.\n15 Med lod anezo a lavar : « Dre Veelzeboul, roue an diaouled, eo e kas an diaouled kuit ». 16 Reou all a glaske kaoud digantañ eur zin en oabl, evid e denti. 17 Anaoud a ra-en o zoñjennou ha lavared dezo : « Peb rouantelez disrannet enni heh-unan a zeu da veza eur goueleh, hag enni e kouez ti war di. 18 Evel-se, ma vez ar zatan disrannet ennan e-unan, penaoz e talho e rouantelez ? 19 Ma kasan-me an diaouled kuit dre Veelzeboul, dre biou e vezont kaset kuit gand ho mibien ? Evel-se, e vo ar re-mañ ho parnerien. 20 Med, ma kasan-me an diaouled kuit dre nerz Doue, neuze eo deuet rouantelez Doue beteg ennoh. »\nAn den kreñv trehet\n21 « Pa vez an den kreñv hag armet-mat o tiwall e lez, ema e vadou e surentez. 22 Med ma teu unan all kreñvoh egetan da drehi warnañ, e tenno digantañ e harnez-brezel e-noa lakeet e fiziañs ennañ hag ingala a ray e breiz. »\nAn neb n’ema ket ganin\n23 « An neb n’ema ket ganin a zo a-eneb din. An neb na zastum ket ganin a strew. »\nSeiz diaoul gwasoh\n24 « Pa ’z eo eet ar spered dihlan e-mêz eun den, e kildro el lehiou dizour, evid klask an diskuiz. 25 Dre ma ne gav ket, e lavar : “Mond a rin en-dro d’am zi m’on deut er-mêz anezan”. Dond a ra hag e gavoud skubet ha fichet. 26 Neuze ez a da gemer gantañ seiz spered falloh egetañ. Dond a reont tre da jom eno. Ha stad diweza an den-ze a zeu da veza gwasoh eged an hini genta. »\nEur vaouez o sevel he mouez\n27 Hogen, e-pad m’ema-en o komz evel-se, e sav eur vaouez he mouez, e-touez an dud. Lavared a ra-hi dezañ : « Eüruz ar hov e-neus da zouget hag ar bronnou az-peus denet. » 28 Med en da respont : « Eüruz kentoh ar re a glev komz Doue hag he mir. »\n29 Evel ma teu an dud d’en em voda, e krog-en da lavared : « Ar rummad-mañ a zo eur rummad fall. Klask a ra eur zin, ha sin ebed ne vo roet dezañ nemed sin Jonaz : 30 evel m’eo deut Jonaz da veza eur zin evid tud Niniv, evel-se e vo mab an den evid ar rummad-man. 31 Rouanez ar Hreisteiz a zavo, da zeiz ar varn, gand tud ar rummad-mañ hag o hondaono, rag deut eo-hi euz penn all ar bed da zelaou furnez Salomon, ha setu ma ’z eus aman muioh eged Salomon. 32 Sevel a ray tud Nin iv, da zeiz ar varn, gand ar rummad-man hag e gondaoni, rag cheñchet o-deus buhez diwar brezegennou Jonaz, ha setu ma ’z eus aman muioh eged Jonaz. »\n33 « Den ebed ne elum eul lamp evid he lakaad en eun toull kuz pe dindan ar boezell, med war ar hantolor, evid ma vo gwelet ar sklêrijenn gand an dud o tond tre. » 23\nMa vez sklêr da lagad\n34 « Lamp da gorv eo da lagad. Pa vez sklêr da lafad, eo sklêrijennet da gorv a-bez. Ma vez fall a-avad, e vo da gorv ive en deñvalijenn. 3 Gwel ’ta hag-eñ n’eo ket teñvalijenn ar sklêrijenn a zo ennout. 36 Ma vez eta da gorv sklêrijennet a-bez, heb lodenn ebed anezañ en deñvalijenn, neuze e vo sklêrijennet penn-da-benn, evel pa vez eul lamp o skedi warnoh ».\nMaleüruz oh-c’hwi, farizianed\n37 E-pad m’edo o komz, eo pedet gand eur farizian da zond da zebri en e di. Mond a ra tre hag astenn ouz taol. 38 Med souezet eo ar farizian o weled n’e-neus ket en em walhet, a-raog debri. 39 An Aotrou a-vad a lavar dezañ : « Evel-se emaoh-c’hwi, farizianed. Nêtaad a rit diavêz an hanaf hag ar plad, med ho tiabarz-deoh a zo le un a laeroñsi hag a zroug. 40 Tud diskiant ! An hini e-neus greet an diavêz, n’e-nefe ket greet an diabarz ive ? 41 Roit kentoh e-giz aluzenn ar pez a zo e-barz ha setu m’eo glan pep tra evidoh.\n42 Maleüruz oh-c’hwi, farizianed : paea a rit an deog diwar ar vent, ar ruz ha pep plantenn, ha lezel a gostezjustis ha karantez Doue ; an dra-mañ eo e tleer ober hep tremen e-biou d’an traou all.\n43 Maleüruz oh-c’hwi, farizianed : kared a rit ar hadoriou kenta er zinagogennou hag ar gourhemennou war al leurgêriou. 44 Maleüruz oh-c’hwi hag a zo evel beziou gwenneet na weler ket mad hag e vale an dud warno, heb gouzoud dezo ».\nMaleüruz oh-c’hwi, tud a lezenn\n45 Lavared a ra dezañ eun den a lezenn : « Mestr, emezañ, gand seurt komzou e rez gaou ouzom ive ». 46 Jezuz a respont : « Maleüruz oh-c’hwi ive, tud a lezenn : karga a rit an dud gand sammou na hellont ket dougen ha c’hwi hoh-unan ne douchit ket ouz ar zammou-ze gand unan zoken euz ho pizied.\n47 Maleüruz oh-c’hwi hag a zav beziou d’ar brofeted hag ho tadou eo o-deus o lazet. 48 Evel-se ez oh testou euz oberou ho tadou hag emaoh a-du ganto : int o-deus lazet ha c’hwi eo ar zaverien beziou. 49 Ha setu perag he-deus Furnez Doue lavaret : “Kas a rin dezo profeted hag ebesteL Lod a vo lazet hag heskinet ganto, 50 evid ma vo goulennet, digand ar rummad-mañ, gwad an oll brofeted, skuillet abaoe penn kenta ar bed, 51 adaleg gwad Abel beteg gwad Zakari, drouglazet etre an aoter hag an Ti. Ya ! lavared a ran deoh : kement-se a vo goulennet digand ar rummad-mañ”.\n52 Maleüruz oh-c’hwi, tuda lezenn : kemeret ho-peus alhwez an anaoudegez. C’hwi ne ’z it ket e-barz hag ar re a zo o vond e-barz n’o lezit ket d’henn ober ».\n53 Pa zeu er-mêz ahalese, e krog ar skriverien hag ar farizianed da gaoud kalz kasoni outañ ha ha da ober eur bern goulennou digantañ. 54 Stigna a reont lasou dezañ, evid paka ar pez a zeu er-mêz euz e henou.


Kaozeadenn Implijer:Treveur1 - Wikipedia\nSalud, Treveur1, Un degemer c'hwek a roomp dit war ar Wikipedia e brezhoneg\nDemat, Treveur1. Trugarez da gemer perzh er raktres. Spi hon eus e vi plijet o labourat ganeomp hag e vi en da vleud amañ.\nSpi hon eus az po plijadur war Wikipedia e brezhoneg. --Y-M D (kaozeal) 15 Her 2010 da 20:39 (UTC)\nSalud dit, Kalzig a bennadoù em eus da skrivañ ha n'eo ket evit ar blijadur hepken met evit un abadenn skinwel a vo aozet evit krennarded. Ezhomm o do klask titouroù war wikipedia ha ret eo prientiñ ar pajennoù en a-raok. Kontant vefen da gaout un tamm skoazell ma zo tud prest da sikour. --Treveur1\nPlijus eo gwelet e vez implijet Wikipedia evit a-bep seurt traoù, evel un abadenn skinwel da skouer. Hag eus peseurt abadenn a zo kaoz neuze, produet gant piv, ha war peseurt chadenn e vo skignet ? Ha peseurt doare pennadoù 'peus da sevel neuze, war peseurt tem ? Alas n'am eus ket kalz amzer setu ne c'hellan ket sikour ac'hanout, met ma peus ezhomm traoù resis (patromoù ispisial...) pe ma peus goulennoù da sevel e vin amañ evit respont ha klask diskoulmoù. A galon --Y-M D (kaozeal) 18 Her 2010 da 05:42 (UTC)\nSalud dit ! Gourc'hemennoù evit ar pennadoù zo bet savet ganit ! Klask lakaat liammoù gant ar pennadoù a gaver e yezhoù all (evel ma'm eus graet evit Karrez hud da skouer, ). Aesoc'h e vo evit an dud all o do c'hoant da sikour ha da ouzhpennañ traoù e-barzh da bennad. A galon, --Llydawr 18 Her 2010 da 10:48 (UTC)\nPêr[kemmañ ar vammenn]\n... eo an anv. A galon. Bianchi-Bihan 24 Her 2010 da 16:30 (UTC)\nGwelet ’meus da bennadoù, trugarez deoc’h.\nMet marteze ur gudenn vo gant da restroù. N’eo ket skrivet eus pelec’h eo ar rest. Gallout a rez titourañ ?\nA galon, VIGNERON 18 Ebr 2011 da 07:50 (UTC)\n(PS: un liamm zo gant ar c’hoari : « Ar 7 Alc'houez » ?)\nMe gred eo Alc'hwez e geriadur an HereBianchi-Bihan 17 Mae 2011 da 14:37 (UTC)\nAdtapet diwar « https://br.wikipedia.org/w/index.php?title=Kaozeadenn_Implijer:Treveur1&oldid=969570 »\nKemmoù diwezhañ degaset d'ar bajenn-mañ d'an 17 Mae 2011, da 14:37.


31/12/2009 : Un huñvre em eus graet - Articles 2009-2010 - Articles du Télégramme / Pennadoù an Telegram - Articles / Pennadoù - Quêteur de mémoire en Finistère\nVous êtes dans : Quêteurs de mémoire / Klaskerien ha Treizherien soñjoù >\tArticles / Pennadoù >\tArticles du Télégramme / Pennadoù an Telegram >\tArticles 2009-2010 >\t31/12/2009 : Un huñvre em eus graet\n31/12/2009 : Un huñvre em eus graet\nSkrivañ a ran dit evit souetiñ dit ur bloavezh mat, gouzout a ran on un tammig abred met ne (ouzon) ouezan ket peur e erruo al lizher-mañ en da di-retred. Just a-walc’h, penaos e za ar bed ganit e ti ar re-gozh ? Kaozeal a rez brezhoneg atav gant da vignoned ?\nE CM2 on bremañ, kroget em eus da zeskiñ saozneg met ne blij ket re din, plijout a ra din muioc’h ar brezhoneg ! Ar c’hoant zo gant va gelennerez sevel ur raktres “Klaskerien ha Treizherien soñjoù” e-pad ar bloavezh skol. Met ne deus ket kalz a amzer evit aozañ an traoù (ha lavarout a ra e vo diaesoc’h diaesañ gant adreizhoù ar stad). Setu perak he deus goulennet deomp gwelet piv en hon familhoù a vefe a-du evit kemer perzh. Ar pal a zo kaozeal e brezhoneg etrezomp, tud kozh ha tud yaouankoc’h. An hini tostañ out, ha va zad ‘n eus lavaret din ez poa ur bern traoù da gontañ deomp diwar-benn an eil brezel bed. Me soñj e oas barzh ar parkeier pa oa erruet an alamanted er vro.\nMarteze e vefe dedennet ivez Josette, Ana-Vari ha Marsel evit eskemm ganeomp ivez. Animatourez an ti-retred a zo a-du ha dont a-rafemp, me ha va gamaraded, war-droad da welet ac’hanoc’h (ar gelennerez a lavar eo ekologeloc’h).\nRespont din buhan marplij, pres zo warnon da gejañ ganit e brezhoneg.\nBloavez mat, yec’hed ha prosperite hag ar baradoz e fin da vuhez !\nDa verc’h-bihan muiañ karet,\nPour cette nouvelle année, la petite Erell souhaite faire plus d'échanges en breton, avec sa grand-mère notamment. C'est ce qu'elle lui écrit dans cette lettre.


Disul e vo ar votadeg diwezhañ war dalc’h ar Jura : hini kêr vMoutier. Dibabet e vo gant tud Moutier e peseurt kanton o deus c’hoant mont. Hini Bern (alamanegour) pe hini ar Jura (gallegour) savet e 1979.\nGwall-daolioù hag emgannioù a zo bet er Jura suis abaoe ar bloavezhioù 70 pa voe savet ar Jura gallegour diàr-goust kanton Bern. Met chom a reas 4 distrikt eus ar Jura istorel e kanton Bern goude an disrann (hini Moutier en o zouez), seurt « Ulster ar menezioù » e berr komzoù. Abaoe e stourm an emsaverien jurasian evit adpakañ an tiriadoù chomet dindan dalc’h Bern e 1979…\nPL44 28/03/2021 12:57\tAt\t12 h 57 min\nGalleg a vez komzet beteg Bienne (Biel) gant an alemaneg.


Dreyfus - Wikipedia\nDreyfus eo anv tiegezh meur a zen :\nAr c’habiten Alfred Dreyfus (1859-1935)\nMathieu Dreyfus (1857-1930), breur Alfred Dreyfus, a oa e zifenner birvidikañ.\nAn Afer Dreyfus a ra dave da hollad an darvoudoù o deus graet o reuz e Bro-C’hall etre 1894 ha 1906 da-heul harzhidigezh ar c’habitenn Alfred Dreyfus. Savet ez eus bet un niver a levrioù hag a filmoù diwar o fenn :\nKentañ film a-bouez Jord Méliès, savet e 1899, a zanevell an afer e korf 10 munut.\nAr film Dreyfus ou L'intolérable vérité savet e 1975 gant Jean Chérasse\nAr film skinwel L'Affaire Dreyfus savet gant Yves Boisset e 1995\nDreyfus, ur film gant Richard Oswald deuet er-maez e 1930\nDreyfus, ur film gant Milton Rosmer ha F.W. Kraemer deuet er-maez e 1931\nAn tiegezh Louis Dreyfus, dinastiezh krouet gant ar banker Leopold Dreyfus ;\nAr strollad Louis Dreyfus, embregerezh etrebroadel savet gant ar familh-se ;\nJames Dreyfus (ganet e 1968) zo un aktour breizhveurat ganet e Bro-C’hall.\nTony Dreyfus (1939-), kannad-maer 10vet arondisamant Pariz\nAdtapet diwar « https://br.wikipedia.org/w/index.php?title=Dreyfus&oldid=1815984 »\nKemmoù diwezhañ degaset d'ar bajenn-mañ d'an 17 Kzu 2018, da 02:10.


Kaozeal:Kilogramm - Wikipedia\nHa ne vefe ket trawalc'h ober gant patrom hepken ? Pimpatrom a welan-me muioc'h evel un termen pemdez un tammig farsus evit frazennoù a seurt gant pimpatrom e vamm eo. Met marteze eo bet miret pimpatrom evit ar skiantoù, n'ouzon ket. --Fulup 20 C'hwe 2006 da 22:01 (UTC)[respont]\nE geriaoueg Diwan e lakaer kemm etre patrom a glot gant ar galleg modèle ha pimpatrom a glot gant ar galleg prototype. Daou dra disheñvel int eta.--Yun 21 C'hwe 2006 da 16:48 (UTC)[respont]\nKilogram[kemmañ ar vammenn]\nDibabet he deus Kreizenn ar C'heriaouiñ skrivañ "kilogram" gant un "m" hepken evel meur a yezh all. Dre m'eo berr atav an "m" e brezhoneg n'eus abeg fonologel ebet evit skrivañ daou "m". --Yun (kaozeal) 26 Eos 2013 da 07:24 (UTC)[respont]\nAdtapet diwar « https://br.wikipedia.org/w/index.php?title=Kaozeal:Kilogramm&oldid=1525277 »\nKemmoù diwezhañ degaset d'ar bajenn-mañ d'an 26 Eos 2013, da 07:24.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/297 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/297\nACTOU AN EBESTEL, XXVIII.\nanezhe, a drugarekaaz Doue, hag a gemeraz courach.\n(16) Pa oamp erruet e Bom, ar c’hantener a livraz ar brizonerien da brefet ar pretouar ; mes da Baol e oe permetet choum en he di he-unan, gant eur soudard o tiwall anezhan. (17) Tri devez goude-ze, Paol a c’halvaz assambles ar re genta euz ar Judevien, ha pa oent en em gavet assambles, e lavaraz dezhe : Tud breudeur, petra-benag n’am euz great netra a-enep ar bobl, nag a-enep giziou hon tadou, ez oun bet lakeat er prizon en Jerusalem, ha livret etre daouarn ar Bomaned, (18) pere, goude beza examinet ac’hanoun, a felle dezhe va leuskel kuit abalamour n’am boa great netra a verite ar maro. (19) Mes dre ma c’henebe ar Judevien, em euz ranket ober appel da Cezar, petra-benag n’em euz ket a leac’h da damal tud va bro. (20) Abalamour da ze eta eo em euz goulennet ho kwelet ha komz ouzoc’h ; rag abalamour da esperans Israel ez oun ereet gant ar chaden-man.\n(21) Ar re-man a respontaz dezhan : N’hon euz recevet lizer e-bed euz ar Jude divar da ben ; hag hini euz ar breudeur deuet ac’hane, n’hen deuz discleriet na lavaret droug ebed ac’hanoud. (22) Koulskoude hon deuz c’hoant da glevet ganez petra ec’h euz da lavaret rag evit al lezen nevez-ze ec’h ouzomp e komzer a-enep dezhi dre holl.\n(23) O veza merket eun deiz dezhan, e teujont en niver brassoc’h d’hen kavoud en hostaliri ; hag adaleg ar mintin beteg an noz e tisclerie dezhe rouantelez Doue, o renta testeni, hag ouz ho lakaad da gredi, dre lezen Moises ha dre ar brofeted, ar pez a zell ouz Jesus. (24) Darn a gredaz an traou a lavare ; mes ar re all ne gredjont ket. (25) Hag evel n’en em glevent ket etrezhe, ez ejont kuit, goude m’hen doe Paol lavaret ar gomz-man dezhe : Komzet mad hen deuz ar Spered-Santel d’hon tadou dre ar profet Izaias, pa hen deuz lavaret : (26) Kea etrezeg ar bobl-ze ha lavar dezhan : Klevet a reot gant ho tiou-skouarn, ha na gomprenot ket ; hag o velet, c’houi a velo, ha na ziferansot ket. (27) Rag calon ar bobl-man a zo kaledet ; ho diou-skouarn a zo pounner-glev, ha serret ho deuz ho daou-lagad, gant aoun da velet gant ho daou-lagad, da glevet gant ho diou-skouarn, da gompren gant ho c’halon, gant aoun na zistrofent, ha na barefen anezhe. (28) Gouezit eta penaos ar zilvidigez a Zoue a\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/297&oldid=125411 »


darvoud - Wikeriadur\ndarvoud /ˈdarvut/ gourel (liester : darvoudoù)\nTra a zegouezh\n[...], hep darvoud ebet a gement e talvefe ar boan komz dioutañ, [...]. — (Jarl Priel, Va Zammig Buhez, Al Liamm, 1954, p. 91.)\nPec'hed marvel a vefe din tremen hep komz eus un darvoudig hanter-fentus, hanter-vantrus. — (Jarl Priel, Amañ hag Ahont, Al Liamm, 1957, p. 20.)\nN'eus c'hoarvezet e-pad an dalc'h-mañ darvoud ebet hag e talvezfe (!) ober meneg anezhañ. — (Jarl Priel, An Teirgwern Pembroke, Al Liamm, 1959, p. 73.)\n...Gwazed a zo dilammet hag o deus miret ouzh an darvoud. — (Jakez Riou, Geotenn ar Werc'hez ha danevelloù all, Al Liamm, 1957, p. 39.)\n« Feiz ! Mat ac'h eus graet, d'am meno, tevel war seurt darvoud. [...]. — (Youenn Drezen, Sizhun ar Breur Arturo, Al Liamm, 1971, p. 75.)\nDaou vloaz oa m'oa marvet e vamm — Doue d' he fardono ! — pa c'hoarvezas un darvoud dic'hortoz e buhez Jampi Rognant. Fortuniañ a reas. — (Abeozen, Pirc'hirin Kala-Goañv, Al Liamm, eil emb. 1986, p. 16.)\nEn deiz-se end-eeun e c'hoarvezas er gêr vihan un darvoud a lakaas holl latennoù ar barrez da vonet en-dro : [...]. — (Jakez Konan, Lannevern e kañv ha danevelloù all, Al Liamm, 1980, p. 16.)\nAnavezout a ra kement darvoud a zo c'hoarvezet er bed adal penn kentañ an amzerioù...ha n'eus nemeto a c'hell anavezout. — (Langleiz, Romant ar Roue Arzhur/levrenn I : Marzhin, Al Liamm, 1975, p. 17.)\ngalleg : accident (fr) , incident (fr)\ngalleg : évènement (fr)\nAdtapet diwar « https://br.wiktionary.org/w/index.php?title=darvoud&oldid=209623 »\nDernière modification le 22 Gwe 2015, à 17:55\nKemmoù diwezhañ degaset d'ar bajenn-mañ d'an 22 Gwe 2015, da 17:55.


Iliz Sant-Herbot e Plonevez ar Faou © Radio France - Axel Perret\nEmañ o foetañ Andrev Sezneg betek ar Menez Du (29) gant "Ar gannerez noz" bet klevet e galleg da gentañ hag a zo kontet deoc'h gantañ. Alies e-barzh ur gontadenn e weler doare un den a vez c'hoarvezet trubuilhoù dezhañ met bep taol memestra e teue a-benn d'en em dennañ, hervez ar c'honter a orin eus Plogoneg e bro C'hlazik (29). Un tammig e-giz ar vuhez !\nKontadenn "Ar gannerez noz" en he fezh\nGant kontadennoù "Ar gannerez noz" pe "An itronezed gwenn" e-giz 'vez lâret e bro Frañs, e vez lakaet ar gaoz diwar-benn an dour evit lazhañ an tan, an houarn gant an trebe, hag ar c'hoad ivez. Ha chom a ra skoachet traoù koshoc'h marteze !\nMao, troc'her koad oa hennezh e Plonevez ar Faou (29) hag eñ a laboure betek Brenniliz e lec'h m'emañ Yeun Elez, dor an ifern ! Enori e wreg a laboure er gêr hag e-giz ferourez koefoù ivez. Aet e oa-hi war-zu iliz Sant-Herbot da gas enni polotennoù amann evit profañ anezho d'ar sant a-benn kaout chañs evit al loened. Ha da c'houde e oa aet da walc'hiñ he rochedoù d'ar poull e-lec'h ma vo en em gavet gant ur vaouez dilhadoù gwenn ganti.\nLakaet eo bet Andrev Sezneg abred e pañsion ha pa oa bugel e blije dezhañ lenn kontadennoù e-giz "Ansel ha Gretel", met pas kement traoù diwar-benn Breizh. Ur mod 'oa dezhañ koulskoude hunvreal ha kaout frankiz. War e leve e vo a-benn ur bloaz. Emañ o chom ar c'honter-se e Pont-'n-Abad (29) e bro Vigoudenn dibaoe 30 vloaz.\nAr c'honter Andrev Sezneg - DR


Pajenn:Sales - Introduction d’ar Vuez devot.djvu/210 - Wikimammenn\nPajenn:Sales - Introduction d’ar Vuez devot.djvu/210\nmant Graç Sant Paul, ne gouenvont quet evito da veza flemmet gant an aër-viber, nemet e vezo ar remed-se eus an hini mad ha fin ; dememes pa vez mad ha guirion an humilite hac an douçder, hor goarantissont diouz ar chôenv hac an ardeur a gustum an injurou da lacat da sevel en hor c’halon. Mar deuomp ervat da veza rog, d’en em c’hueza ha d’en em zipita ; pa vezomp flemmet gant an teodou fall, eo sin penaus ne de quet sincer ha guirion hon humilite hac hon douçder, nemet hepquen peintet ha diguiset.\nAr Patriarch bras ha santel-hont Joseph, pa gassas e vreudeur var o c’his eus a Egipt da dy o Zad, ne roas nemet an avis-mâ dezo : n’en em liquit quet e coler en hoc’h hent, emezàn. Me lavar deoc’h ar memes tra, Philotee : ar vuez miserabl-mâ ne deo nemet un hent etrese ar vuez eternel ; n’en em lequeomp quet e coler eta en hon hent, an eil-re ouz o hentez ac’hanomp ; querzomp gant hor breudeur ha c’hoareset gristen douçamant, pssiblamant hac amiablamant. Hoguen me lavar deoc’h distac hep exception ebet, n’en em golerit na cals na nebeut, mar de possibl, ha na recevit pretext ebet a nep-seurt evit digueri an nor eus ho calon d’ar goler ; rac Sant Jacques a lavar, bref ha næt, hep reservation ebet, penaus coler an den n’en rent quet just hac agreabl dirac Doue. Ret eo resista ouz an\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/210&oldid=118428 »\nKemmoù diwezhañ degaset d'ar bajenn-mañ d'an 7 Eos 2018, da 14:08.


Agnese del Maino, ganet war-dro 1401 ha marvet d'an 13 a viz Kerzu 1465, a oa ur briñsez eus Milano, merc'h da Ambrogio del Maino a oa kont palatin ha kestor dug Milano.\nDaou vreur he devoa, Lancillotto hag Andreotto, o daou e lez hag e kuzul an dug..\nAgnese del Maino, serc'h da Filippo Maria Visconti, dug Milano, er XIVvet kantved\nAgnese del Maino gant he merc'h Bianca Maria Visconti .\nDont a reas da vout serc'h da Filippo Maria Visconti (23 a viz Gwengolo 1392- 13 a viz Eost 1447), diwezhañ dug Milano eus an Tiegezh Visconti.\nDiv verc'h he doe gant an dug:\nBianca Maria Visconti (31 a viz Meurzh 1425- 28 a viz Here 1468), a voe anvet dugez Milano e 1450, eviti da vout bastardez; dimeziñ a reas da Francesco Sforza, ha gantañ e tremenas dugelezh Milano eus an Tiegezh Visconti d'an Tiegezh Sforza;\nMet bugel ebet n'en doe an dug digante, ha se zo kaoz e c'houlennas digant an impalaer Sigismondo di Lussemburgo anavezout Bianca Maria evel hêrez dezhañ. E 1431 e voe kaset mamm ha merc'h da chom da gastell Abbiate, a zo Abbiategrasso hiriv. Filippo Maria en devoa roet urzh da aozañ ur ranndi ma c'hallje Bianca vihan kreskiñ e-kichen he mamm.\nDaou boltred anezhi zo anavezet, hag a weler amañ o-daou, met n'ouzer ket gant piv int bet graet.\nAgnese del Maino zo unan eus tudennoù ar c'hoarigan Beatrice di Tenda gant Vincenzo Bellini e 1833. Anna del Serre an hini a oa Agnese pa voe c'hoariet da gentañ en Teatro La Fenice e Venezia d'ar 16 a viz Meurzh 1833.\nAdtapet diwar « https://br.wikipedia.org/w/index.php?title=Agnese_del_Maino&oldid=1974022 »


An difazier yezhadurel frank evit ar brezhoneg – Stefan Carpentier\nUn nebeud devezhioù zo ez eo deuet Dominique Pellé e darempred ganin (dre ma fajenn « darempred », stad zo ennon he dije talvezet da unan bennak) evit kinnig din e labour: An difazier yezhadurel frank evit ar brezhoneg. Ne oa ket sur e c’hallje talvezout da dud eveldon, d.l.e a oar brezhoneg mat (sañset e vefen techet da lavaret ouzhpenn). Me a blij din an dud uvel evel-se. Pep labour graet gant kalon ha feiz e dazont hor yezh a zo mat da gaout.\nPetra an diaoul eo an difazier yezhadurel ? Ar benveg a lavaro deoc’h hoc’h eus graet ur fazi kemmadur ar pezh ned eo ket fall tamm ebet. Kinnigoù all a vez graet gant an difazier-se ivez evel lakaat tiredoù: da unan -> da-unan. Hag ur bern traoù all c’hoazh n’am eus ket bet tro da welet evit poent. Un ostilh eo a dalvoudegezh eo.\nEvit staliañ an difazier e Firefox hag e LibreOffice/OpenOffice: http://www.languagetool.org/br/\nDeuet mat e vo da Dominique Pellé kement evezhiadenn a c’hallot ober, e chomlec’h elektronek zo e troad pajenn an difazier.\nAuteur StefanPublié le 9 octobre 2013 Catégories Brezhoneg, Brezhoneg er gêr, Non classé\nPrécédent Article précédent : Amañ hag ahont\nSuivant Article suivant : Brezhoneg dre gaer pe dre heg?


Pajenn:Morvan - Buez ar Zent, 1894.djvu/298 - Wikimammenn\nPajenn:Morvan - Buez ar Zent, 1894.djvu/298\n25 a Ebrel\nsant mark, avieler\nDre anaoudegez vad evit ar Zant, ar c’here her pedaz da jom da leina enn he di. Chom a eure, ha goude beza kelennet Anian var misteriou ar feiz, e vadezaz anezhan hag eur maread re all asambles ganthan. Heb dale e oue kement a gristenien e kear Aleksandrii ma savaz sant Mark eunn eskopti er gear-ze dre ar c’halloud en doa bet evit kement-se digant sant Per, ha pa’z eaz adarre da brezeg e leac’h all, e lakeaz ar c’here Anian da eskop enn he blas.\nGoulskoude ar baianed aheurtet a egare o velet niver ann dud fidel o kreski bemdez. Ouz ann Avieler santel dreist holl edo ho c’hounnar; rak gouzout a reant oa hen en doa digaset ar relijion gristen er vro. Sant Mark eta o veza distroet da Aleksandrii, ar baianed-se a reaz ho zonj da lamet he vuez diganthan. Ar Zant a c’hellaz kuzat outho eur pennad; mes kavet e oue abarz ar fin epad m’edo oc’h offerenna, ha kerkent e oue kroget ennhan, lakeat eur gordenn d’ezhan enn dro d’he c’houzoug, ha goudeze e oue stlejet dre ruiou kear hedann deiz var bouez ar gordenn-ma.\nDioc’h ann abardaez e oue taolet er prizoun. Hogen, e kreiz ann noz, eunn eal a deuaz d’he gaout a berz Doue, hag a lavaraz d’ezhan : « — Mark, servicher Doue, hoc’h hano a zo skrivet var al levr a vuez; lakeat e viot e renk ann Ebestel ha biken ne viot ankounac’heat: ann Elez a zigemero hoc’h ene er baradoz hag ho relegou a vezo henoret var ann douar. »\nAr Zant a respountaz enn eur astenn he zaouarn etrezek ann env : « — Mil bennoz d’ehoc’h, va Doue ! Plijet ganeoc’h beza trugarezuz emc’henver. » Neuze Jezuz he-unan en em ziskouezaz enn he gichen enn eur lavaret : « — Mark, va Avieler, ar peoc’h ra vezo ganehoc’h ! » Ar Zant a respountaz : « — Va Zalver benniget ! » ha goudeze velaz mui netra.\nAntronoz-vintin, ar baianed hen treinaz adarre dre ar ruiou hag er meaz euz a gear, a dreuz ar vein hag ar c’herrek, kenn a laoskaz he huanad diveza. He varo presiuz a erruaz d’ar 25 a viz ebrel euz ar bloaz 68.\nDa genver ann deiz-ma e reer e peb leac’h eur prose-\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/298&oldid=137490 »


Pajenn:Guillouzic - Bue Zant Ervoan, 1894.djvu/70 - Wikimammenn\nPajenn:Guillouzic - Bue Zant Ervoan, 1894.djvu/70\nrae koach-ze gwellan m’alle ; med bepred a vije klevet eun dra benag gant a re vije en he oferen, hag a rae ze vad d’ho c’halon, rag zantout a reint, o klevet ar zant, penoz a greske ho devosion hag ho c’harante vit Doue.\nPe na vije ket o studian, Zant Ervoan a vije dalc’hmad o pidi, pe a c’heno pe a galon, hag an oll a c’hanve anean ar Person zantel. Neubet a gomze, ha pa rae, a vije deuz an Otro Doue pe treo all hag a zelle zilvidigez an ineo. Awejo brenne warn-han dor he gambr, hag a chome enon hep dibri nag evan hed eun daou pe dri de, eur wej a chomaz pemp devez evelse, ha seiz eur wej all. Tud he di, nehet ben neuze, a jonjaz a oa maro, hag ec’h ejont da gad Eskob Landreger, dont a rez an Eskob da Gervarzin gant eun neubet chaloniet da welet penoz a oa\nAdtapet diwar « https://br.wikisource.org/w/index.php?title=Pajenn:Guillouzic_-_Bue_Zant_Ervoan,_1894.djvu/70&oldid=127458 »


Ynys Enlli - Wikipedia\n(Adkaset eus Enez Enlli)\nYnys Enlli (Enez Enlli e brezhoneg, Bardsey Island e saozneg) zo un enezenn eus Kembre e penn kornôk ledenez Llŷn. Mynydd Enlli (Menez Enlli) a reer eus lec’h uhelañ an enez.\nYnys Enlli gwelet eus Mynydd Mawr, e ledenez Llŷn.\nSavet e voe ur manati war enez Enlli, er VIvet kantved, gant sant Cadfan. Hervez ar vojenn ez eus ugent mil sant a zo douaret eno. E-pad ar Grennamzer e teuas an enez da vezañ ul lec’h pirc’hirinañ brudet. Ken brudet e oa pirc’hirinded Enlli, e-touez Kembreiz, hag ar birc’hirinded da Roma. Un abati Aogustined a gemeras lec’h ar peniti keltiek kentañ. Ne chom nemet dismantroù anezhañ bremañ.\nUn tour-tan a voe savet e beg kreisteiz an enez e 1821. Bremañ n’eus mui gward ebet e-barzh ha mont a ra en-dro e-unan.\nE-kreiz an XIXvet kantved e oa bet betek 92 den o vevañ war an enez. Hiziv n’eus mui nemet un dek bennak, met e-pad an hañv e teu touristed e-leizh a c’hall chom en tiez bihan kozh a zo bet adkempennet.\nAn tour-tan war-dro 1885 (skeudenn tennet eus Dastumad John Thomas, Levraoueg Vroadel Kembre)\nBrudet eo an enez dre ma’z eo ur gwarezva evned. Ha dre ma kaver warni ur ouenn avaloù dibar, a anver Afal Enlli (aval Enlli). Krediñ a reer e veze gounezet gwez-avaloù eno gant ar venec’h, abaoe ar XIVvet kantved. Met n’eo nemet e 1998 e voe anavezet ar ouenn avaloù dibar-se ent-ofisiel, pa voe kaset d’an Dastumad Frouezh zo e Brogdale, e kontelezh Kent. Bremañ e vez gwerzhet avaloù Enlli e meur a lec’h dre ar bed.\nAdtapet diwar « https://br.wikipedia.org/w/index.php?title=Ynys_Enlli&oldid=1589906 »\nKemm diwezhañ d'an 30 Eos 2014 da 23:34\nKemmoù diwezhañ degaset d'ar bajenn-mañ d'an 30 Eos 2014, da 23:34.


Gourenez Graozon - An dremmvrioù - Dizoleiñ - Parc naturel régional d'Armorique\nVous êtes dans : Accueil >\tDizoleiñ >\tAn dremmvrioù >\tGourenez Graozon\nUr Penn douar troet war-du ar mor eo Gourenez Graozon, ennañ e kaver dremmvroioù disheñvel mat etre douster ar c'hreisteiz hag un doare bro gouezoc'h er c'hornog hag en hanternoz. Ar pineged, ar plant liesliv hag a deu maez abred, an traezhennoù, an oufoù darempredet mat gant an hañverien a lak an dremenerien da soñjal int en em gavet war aod ar mor kreizdouarel.\nN'eus ket ken a labourerien-douar e begoù douar ar c'hornog evel Beg Penn ar Roz, Beg Din, Beg Penn Hir hag all. O dremmvroioù kaer ha garv a zo bevennet gant ur renkennad tornaodoù ha traezhennoù a draezh fin.\nAr c'harzhaoueg a zo enni mogerioù mein sec'h, koad-med, kleuzioù. Ar parkeier a vez bevennet gant ar c'hleuzioù , pe ar girzhi hag o ment a cheñch kalz : parselladoù strizh kichen ar mor ha douaroù gounezet brasoc'h e reter ar gourenez.\nAr parkeier a ya betek ar Menez C'homm pehini a vez darempredet kalz gant an dud a blij dezho an embregerezh korf en diavaez. Ur wech war lein an dorgenn voal ha gouez e tezoloer gweledvaoù bamus betek gourenez Graozon, traonienn an Aon ha diazad Ploneve -Porze.\nGourenez Graozon a zo enni testennioù a 600 million bloavezh a istor ar c'heologiezh. Gwelet e vez pezhioù kurius, goueledoù ar mor fosilizet, an tornaodoù sonn o teskouez deomp levezon ar mor war ar plant hag an dud.


Ledenez Korea gant bevennoù an div Stad\nKorea (koreaneg 한국}} Hanguk pe 조선, Joseon ) zo ul ledenez hag ur vro eus Azia ar Reter a zo rannet hiziv an deiz e div Stad disheñvel — Korea an Norzh ha Korea ar Su. Emañ stok ouzh Republik Pobl Sina er gwalarn, Rusia er biz, ha tost eus Bro-Japan er reter, en tu all da Strizh-mor Korea ha Mor Japan , ha da Daiwan en tu all da Mor Sina, er su.\nDiskouez a ra an arkeologiezh ha yezh ar Goreaned e teuont eus ur bobl a gomze ur yezh altaek eus su Kreiz Siberia, hag a boblas Korea gozh e gwagennoù a heulie an eil eben adalek an Neolitik betek Oadvezh an arem. Amprestet e oa ar reizhiad skrivañ sinaek ("Hanja" e Koreaneg) en eil kantved kent JK, hag ar Voudaegezh er pevare kantved eus hon oadvezh, hag ul levezon don o doe e Teir rouantelezh Korea.\nUnanet e oa Korea gant an impalaer Taejo eus an dierniezh Goryeo e 936. Goryeo a oa ur Stad ma oa ar sevanadur en e vleuñv hag eno e voe krouet ar Jikji er XIVvet kantved, oc'h implijout ar c'hentañ gwask gant lizherennoù metal lem-laka er bed. Aloubadegoù ar Vongoled en XIIIvet kantved, koulskoude, a wanaas kalz ar vroad a oa rediet da baeañ un truaj. Diskar an impalaeriezh Vongol a oa heuliet gant stourmoù politikel taer ha kemeret e oa lec'h an dierniezh Goryeo gant an dierniezh Joseon e 1388.\nMerket e oa an 200 vloavezh kentañ eus an dierniezh Joseon gant ar peoc'h ha krouet e oa al lizherenneg koreanek Hangeul gant King Sejong veur. Er XIVvet kantved e kreskas levezon ar gonfusianegezh er vro. E diwezh ar prantad Joeson avat, politikerezh digenvezour Korea a sachas warni al lesanv a "rouantelezh ermit " er C'hornôg. E diwezh an XIXvet kantved e tivizas impalaeriezh Bro-Japan ober un drevadenn eus ar vro. E 1910 e oa staget Korea ouzh Bro-Japan hag e chomas dindan ar gouarnamant-se betek diwezh an Eil Brezel-bed e 1945.\nE 1945 en em glevas an URSS hag ar Stadoù-Unanet diwar-benn kodianadur arme Bro-Japan e Korea hag an arme ruz a zalc'has ar vro betek norzh an 38vet ledenn, e-keit ha ma talc'he arme ar Stadoù-Unanet su ar vro. An diviz kemeret gant armeoù kevredet a zeuas buan da vezañ diazez rannadur Korea gant an daou c'hourc'halloud, n'hallent ket en em glevet diwar-benn dizalc'hiezh Korea. Savet e oa gant pep hini eus an div vro gouarnamantoù a-du gant o c'helennadurezh, ar pezh a oa heuliet gant rannadur Korea a-vremañ : Korea an Norzh ha Korea ar Su. Brezel Korea a darzhas nebeut goude etre an div vro hag o c'hevredidi.\nKorea an Norzh, pe Republik Demokraetl Pobl Korea, zo ur Stad gant ur strollad politikel hepken ha dezhañ ur armerzh c'hreantel kreizennet ha meret gant ur steuñv. Korea ar Su, pe Republik Korea, zo ur vro a varc'had dieub, demokratel, hag ur vro ziorroet zo ezel eus ar Broadoù Unanet, hag eus ekonimiezhioù ar G-20.\n↑ The Rise of Civilization in East Asia: the Archaeology of Korea, pp. 165\n↑ 뿌리 깊은 한국사, 샘이 깊은 이야기: 고조선, 삼국, pp. 44–45\nAdtapet diwar « https://br.wikipedia.org/w/index.php?title=Korea&oldid=1920924 »


Buhez ar Zent. pages 418, 419, 420. Encyclopédie Marikavel.\npages 418, 419, 420\nBonifas, Winfrid dre e hano kentan, a deuas er bed en Kirton, en Bro-Zôz, er bla 680. Da c'houec'h vla ha tregont, e kuitaas manati Exeter, elec'h m'oa bet savet ha beleget, hag ec'h eas etrezek ar Jermani da skuilh sklerijen ar fe en bro goz e dadou.\nDouaran a reas er Friz; mes abalamour d'ar brezel a oa digor neuze être Radbod, duk ar Friz, ha Charlez-Martel, roue Frans, n'hallas ober netra hag e tizroas d'ar gêr.\nDaou vla goude (718), ec'h eas da Rom. Eno e welas ar pab Gregor II, a roas d'ezan pep galloud evit prezek an Aviel da baganed ar Jermani.\nEr bla 722, o welet e c'hoantaed e henvel da eskob, e tec'has hag ec'h eas da welet an Thurinj hag ar Hes. E gomzou a zougas frouez, ha milierou paganed a oe badezet. Er blavez war-lerc'h, ec'h eas da Rom da rei kelo d'ar pab eus ar pez en devoa grêt. Gregor II, laouen o klevet gantan pegement a eneou en devoa gonezed da Jezuz-Krist, hen sakras eskob, goude bezan roët d'ezan an hano kaer a Vonifas. An eskob neve, goude bezan grêt le da zenti bepred ouz ar pab ha da brezek ar gwir fe epad e vue, a zizroas d'ar Jermani.\nEno, n'eo ket nec'hamanchou a vankas d'ezan. Daniel Winchester, e eskob koz, a roas d'ezan kenteliou eus ar re wellan war an doare da gelenn ar baganed; manatiou Bro-Zôz a zigasas d'ezan e ziankachou, dilhad-oferennan, kleier ha levriou; menec'h ha leanezed a yeas ive da rei dorn d'ezan, hag e reas kement a vad, ma kreskas, en nebeut blaveziou, niver ar gristenien eus a ouspen kant mil.\nEn Geismar, Bonifas a ziskaras, dirak eleiz a baganed, unan eus ar c'haeran dervennou sakr o devoa er vro; eun tôl avel a deuas hag he diskaras, d'an tôliou bouc'hal kentan oe skoet warnezi; en eur gouezan, e faoutas en pevar damm; gant ar c'hoat-ze e oe savet eun iliz en enor da zant Per.\nEr bla 738, Bonifas a yeas da Rom, evit an trede gwech; ar pab a reas anezan e vikel, gant galloud d'ezan war ar Jermani a-bez. Er bla 746, e oe laket da arc'heskob en Mayanz. Rei a reas an dilez eus e garg evit mont d'ar Friz adarre da brezek d'ar baganed. Eno, pa oa o wiskan e zilhad-oferennan, e oe lazet, gant daou ha hanter-kant eus e dud. E gorf a oe digaset da zebelian da Fulda, kêr galonen an Alamagn katolik (755).\nManac'h, eskob, abostol, vikel ar pab ha merzer, Bonifas a zo unan eus an dud hag a virit ar muian ec'h afe ar vrud aneze eus an eil bro d'eben hag eus an eil kantved d'egile.\nKaeran skouer da gemer diwarnan eo e garante evit ar pab; ne ra netra vras ebet en e vue hep goulenn e ali, ha bepred e tigemere e genteliou hag e urziou gant doujanz ha sentidigez.\nPrezek a zo komz d'an dud en hano Doue.\nLenn a reomp er Skritur Zantel : " An neb piou bennak en devo galvet an Otrou Doue a vezo salvet ! "\nMes penôs e c'halvo an dud anezan, ma ne gredont ket ennan ?\nHa penôs e klevfont hano anezan, ma ne brezeger ket d'eze ?\nPrezek eo eta kentan labour ha strisan dever en deus ar beleg da ober en eur barouz; hag ar barousianiz o deus gwir da glevet gantan, en o yez, kement a zell ouz o zilvidigez.\n« Anaout a c'haller mat ar relijion, ha daoust da ze, kaout eur spered sôtret hag eur vue diroll. Re alïes, siouaz, e ve tro da wele eo re wir an dra-ze. Mes anzao a reomp ive n'hall ket eun den kaout bolonte eun ha bue vat, mar deo dianaoudek a-grenn eus gwirioneziou ar relijion.\n» Rak ma c'hall au neb zo digor e zaoulagad tec'hel eur wech pe wech, diwar an herit eùn ha sur, an darvoud-ze, da vihanan, a zigouezo, hep mar ebel. gant an neb a zo dall.\n» Ha c'hoaz, ma n'ed ket mouget mat awalc'h en e ziabarz sklerijen ar fe, e vezp gallet dont a benn da blegan techou direiz e galon, mes mar deo diouiziek, ha dre-ze, dife ar spered, ouspen m'eo direiz ar galon, neuze n'eus pareans ebet ken, kouls lavaret, da c'hortoz evitan (1). »\n(1) Pi X. Lizer Acerbo nimis, 15 ebrel 1905.


Donemat e wikipedia.--Kadwalan 13 Gwe 2007 da 17:05 (UTC)[respont]\nDiwall:Vandalouriezh[kemmañ ar vammenn]\nDiverkañ kement danvez a zo en ur bajenn hep displegañ perak a zo vandalouriezh. Sellet : Mell (digejañ). Benoni (Kaozeadenn) 2 Du 2007 da 13:15 (UTC)[respont]\nRespont ar vandalour[kemmañ ar vammenn]\nE-lec'h pennad mell (digejañ) em eus savet ur pennad mell : gallout a ra pep hini o c'heñveriañ. Alan Delo 2 Du 2007 da 17:03 (UTC)[respont]\nStanket eo bet ar c'hont-mañ evit bezañ ur fri-faos da vBianchi-Bihan. Benoni (Kaozeadenn) 3 Du 2007 da 00:43 (UTC)[respont]\nAr gont, e brezhoneg. Bianchi-Bihan 16 C'hwe 2008 da 10:58 (UTC)[respont]\nBianchi-Bihan 16 C'hwe 2008 da 10:59 (UTC)[respont]


Stumm eus an 11 Du 2006 da 11:58\n66 okted ouzhpennet , 14 vloaz zo\nStumm eus an 10 Du 2006 da 20:14 (kemmañ)\nStumm eus an 11 Du 2006 da 11:58 (kemmañ) (dizober)\nUn eil rummad RASV a oa bet ergrafet diwezhatoc'h, e deraou ar [[bloavezhioù 70]], oc'h ober gant an [[delvan daveaduriek stlennvon|delvan daveaduriek]]. Pal ar rummad-se a oa aesaat haeziñ ar roadennoù evit an arveriaded eleze daskemmañ ar RASV diavaez. Ar roadennoù a vez erouezet neuze dindan stumm taolennoù . Dont a ra war well neuze un areg nevez anvet [[SQL]] (Structured Query Language) o kwazañ evit an enklask hag evit an hizivaat. Gallout a reer menegiñ ORACLE, INGRES, SYBASE, INFORMIX, DB2 ha SQL Server evel RASVoù an eil rummad.\nUn trede rummad a oa bet ergrafet er [[bloavezhioù 80]]. Ouzhpenn an [[delvan daveaduriek stlennvon|delvan daveaduriek]], eo kevanaet gant ar RASVoù-se an delvan ergorennek. Reizhiadoù ergorennek-daveaduriek evel Oracle 8, DB2, Universal Database pe Informix Universal Server a zo ar RASVoù kentañ an trede rummad. Ur reizhiad ergorennek evel ObjectStore pe O2 a zo arnevesoc'h eget ar re all er rummad-mañ o vezañ ma eo azasoc'h ouzh ezhomm an arloadoù nevez ([[liesvedia]], [[Kenrouedad]], [[CAO]] ....).\nAdtapet diwar « https://br.wikipedia.org/wiki/Dibar:MobileDiff/84850 »


Pajenn:Morvan - Kenteliou hag istoriou a skuer vad evit ar Vretoned, 1889.djvu/504 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/504\npaket he unan da genta dindan, a efas muioc’h eget en doa c’hoant da ober. Sevel a c’hellas gouscoude var gorre ha cregi en eur mean a deue he benn eur pennad euz ar vri ; delc’her a c’helle evelse he benn er meaz euz an dour. Ne c’helle ket avad sevel hueloc’h caer en doa clask cripat ha terri he ivinou ha lacat he viziet leun a c’hoad ; rag ar vri a ioa sounn hag a rea zoken bolz a ziouthan.\nAr beden-ze a ioa eun eulfen a feiz a zihune e gouelet he ene. Kerkent e teuaz eul luc’heden scrijuz hag eun dalm gurun ker cre ma reaz eur\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/504&oldid=162796 »\nKemmoù diwezhañ degaset d'ar bajenn-mañ d'an 1 Mez 2020, da 14:53.


Ar Pok (Canova) - Wikipedia\nAr Pok (Canova)\nUr pennad Ar Pok zo ivez.\nPsyché ranimée par le baiser de l'Amour, delwenn Antonio Canova, e Mirdi al Louvre, Pariz.\nPsyché ranimée par le baiser de l'Amour zo un delwenn anvet ivez Ar Pok (met meur a oberenn arzel all zo anvet evel-se), gant Antonio Canova, ma weler Kupidon ha Psuc'he prest da bokat an eil d'egile.\nGraet e voe an delwenn gant ar brudetañ kizeller nevezklasel, Antonio Canova (Possagno, Italia, 1añ a viz Du 1757 - Venezia, 13 a viz Here 1822). Hiziv e vez gwelet e Mirdi al Louvre e Pariz.\nEvit ar c'horonal saoz John Campbell (Lord Lawdor), e oa bet graet en 1787, daoust ma voe prenet gant ar marc'hadour izelvroat Henry Hoppe en 1800. A-benn fin ar gont en em gavas etre daouarn roue Naplez, breur-kaer Napoleone Buonaparte, Joachim Murat, e 1801, da ziskouez en e gastell.\nIsabelle Leroy-Jay Lemaistre, Psyché ranimée par le baiser de l'Amour, 2003\nAdtapet diwar « https://br.wikipedia.org/w/index.php?title=Ar_Pok_(Canova)&oldid=1990637 »\nKemmoù diwezhañ degaset d'ar bajenn-mañ d'an 3 Mae 2022, da 20:22.


Pajenn:Marigo - Abrege eus an Aviel.djvu/93 - Wikimammenn\nPajenn:Marigo - Abrege eus an Aviel.djvu/93\nAr Sul ar Bassion.\ner groas, hac o vervel dre garante evitàn.\nPebes couraich a inspir Passion hor Salver da ur Christen evit ar souffrancou ! Pebes horreur ous ar pec’het, pebes disprijans evit plijadurezou ar bed, ha pebes carante evit e Redemteur divin.\nPeguen dous e vezo da un den pehini epad e vuez a vezo bet accustumet da gontempli Jesus-Christ crucifiet, hac en devezo labouret d’e imita, peguen dous e vezo dezàn en heur ar maro quemer e grucifi etre e zaouarn ha mervel ous e gontempli !\nO va ene, consider da Salver er Jardin Olivet e pehini e c’huesas an dour hac ar goad o sellet ous an nombr hac ar grevusdet eus da bec’hejou, evit pere e oa en em garguet da satisfia. Consider-èn etre daouarn ar Yusevien, consider e gurunen spern, e fas hac e gorf goloet a c’houliou hac a voad ; consider-èn o tougen e groas voar menez Calvar ; consider-èn er groas ; consider ar gouliou sacr eus e zaouarn, eus e dreit hac eus e gostes.\nAdtapet diwar « https://br.wikisource.org/w/index.php?title=Pajenn:Marigo_-_Abrege_eus_an_Aviel.djvu/93&oldid=94459 »\nKemmoù diwezhañ degaset d'ar bajenn-mañ d'an 30 Her 2016, da 13:53.


Poltred gant August Schoefft, c. 1854\nMuhammad Bahâdur Shâh, anvet Bahâdur Shâh Zafar ha Bahadur Shah II ivez (24 Here 1775 - 7 Du 1862) a oa Impalaer Mogol diwezhañ India etre 1837 ha 1857.\nMab e oa da Vuhammad Akbar Shâh ha d'e bried hindouat Lalbai. 62 vloaz e oa pa voe anvet da impalaer, hag an diwezhañ eus ul lignez a impalaerien hag a rene abaoe 300 vloaz. Met evel e ziaraogerien n'en devoa ket kalz a c'halloud : gant East India Company e oant bet kemeret holl.\nEvel e dad hag e dad-kozh e oa ur barzh eus Bahadur Shah. Skrivet en doa barzhonegoù en ourdoueg hag en e garg a impalaer en doa diwallet barzhed evel Mirza Ghalib pe Daagh Dehlvi. Pleustriñ a rae ar c'haerskriverezh ivez.\nDistroadet e voe gant ar Saozon ha harluet da Virmania goude Emsavadeg ar Sipaied e 1857.\nAdtapet diwar « https://br.wikipedia.org/w/index.php?title=Bahadur_Shah_II&oldid=1962422 »


Ar skodenn skol a c'hellfe sikour ar c'helenn vrezhonek © Radio France - Lagain Aurelie\nDiffusion du vendredi 14 juin 2019 Durée : 8min\nEr c'heleier emberr e lakomp ar gaoz war ar c'helenn vrezhoneg hag a c'hellfe bezañ skoazellet gant ar skodenn skol. 105 000 sinadur a zo gant o hent etre Sant Nazer ha Pariz evit goulenn an adunanidigezh. Ha kizidikaat war ar reiñ gwad a vez graet, mont a rimp da heul ur valeer divoutin.\nUn dizamm marteze evit an hentenn Diwan\nAnv zo bet dec'h deus arc'hantaouiñ ar skolioù brezhoneg dre zoubidigezh 'barzh raktres lezenn skol ar fiziañs. Akord eo an deputeed hag a senedourien evit ma 'z afe d'ar skolioù skodenn skol, kumun ar skolidi eus an diavez. Ma n'eus ket e kumun ar skolidi-ze tamm hentenn divyezhzek ebet. "War evezh ranker chom 'mestra" eme Stefani Stol, prezidanatez Diwan.\n105 000 sinadur a zo gant o hent da Bariz\nStourmerien Breizh Unvan, ur gevredigezh a c'houlenn an adunanidigezh a zo loc'het deus Sant Nazer 'mintin-mañ war velo. Davet ar gêr gapital emaint o vont evit reiñ ur skrid galv. "Kaout sell ar bodadenn vroadel ha prezidant ar Republik eo a fell deomp" eme Patrick Lecat, e penn kuzul Breizh Unvan Sant Nazer.\nDevezh etrebroadel ar reiñ gwad eo hiziv\nKizidikaat war ar diouer a wad a gostez a ra strollad roerien gwad Porsall, harp ouzh Gwitalemeze, a hed an deiz. Skoazellet int hardi gant Goulven Elegoet, brudet evit taolioù sport a bep seurt.\nDiffusion le mercredi 19 juin 2019 de 19:00 à 19:05


Alasdair mac Mhaighstir Alasdair - Wikipedia\nAlasdair mac Mhaighstir Alasdair (war-dro 1698–1770) a oa ur barzh gouezelek eus Bro-Skos, skrivagner ha geriadurour. Unan eus brudetañ barzhed ouezelek an XVIIIvet kantved e voe. Ofiser e voe en arme ar Jakobidi ha kelenner gouezelek e voe d'ar priñs Charles Edward Stuart.\n2 Emsavadeg ar Jakobidi e 1745\nGanet e voe en Àird nam Murchan, war aod kornaouek Bro-Skos, ma oa pastor e dad. Kontañ a reer e voe graet skol dezhañ gant e dad a-raok ma'z eas da skol-veur Glasc'ho. Kontañ a reer ivez e kuitaas ar skol-veur a-raok kaout e ziplom da vont da zimeziñ gant Sìne Dhòmhnallach. Ur bugel o devoe, Raghnall Dubh, e 1728. Roud a gaver eus Alasdair mac Mhaighstir Alasdair, e 1729, evel mestr-skol gant an SSPCK (Scottish Society for Propagating Christian Knowledge), ur gevredigezh protestant, en Eilean Ghleann Fhoinainn, un enezenn e Loch Seile, nepell diouzh An Gearasdan.\nE 1738 e oa Alasdair oc'h ober skol e Cille Chòmhain hag e 1739 e oa e Coire Mhuilinn, ma skrivas e varzhoneg anavezetañ Allt an t-Siùcair. E 1741 e embannas ar geriadur gouezelek kentañ, anvet Leabhar a Theagasc Ainminnin / A Galick an English vocabulary.\nEmsavadeg ar Jakobidi e 1745[kemmañ | kemmañ ar vammenn]\nE 1745 e tilezas Alasdair mac Mhaighstir Alasdair al labour kelenn ha mont da-heul ar priñs Charles Edward Stuart, lesanvet Prionnsa Teàrlach Stiùbhart pe Bonnie Prince Charlie, e Gleann Fhionnainn. War-dro ar mare-se e troas ouzh ar gatoligiezh ha dont da vezañ un ofiser e penn ur reijimant 50 den en arme ar priñs. Ouzhpenn ar garg-se e voe anvet da gelenn gouezeleg d'ar piñs. Sevel a reas kanaouennoù gouezelek evit an emsavidi, evel da skouer Òran don Phrionnsa ("Kan d'ar priñs")<ref>Òran don Phrionnsa.\nEn em gannañ a reas en arme ar priñs Charles Edward Stewart betek an emgann diwezhañ e Cùil Lodair d'ar 16 a viz Ebrel 1746. Goude an drouziwezh-se e chomas gant ar priñs ur pennad. Pa dec'has ar priñs da Vro-C'hall avat e chomas ar barzh e Bro-Skos, dindan guzh, ha bevañ e meur a lec'h.\nEmbann a reas dastumadoù barzhonegoù c'hoazh goude-se, evel Ais-Eridh na Sean Chánoin Albannaich\n↑ Digital Archive for Scottish Gaelic : DASG - Comh-chruinneachidh Orannaigh Gaidhealach por Raghnall Dubh\n↑ Allt an t-Siùcair\n(gd) Barzhonegoù Alasdair mac Mhaighstir Alasdair e Wikimammenn\nAdtapet diwar « https://br.wikipedia.org/w/index.php?title=Alasdair_mac_Mhaighstir_Alasdair&oldid=1889674 »\nKemmoù diwezhañ degaset d'ar bajenn-mañ d'an 9 Kzu 2020, da 20:19.


D’ar 25 a viz meurzh e c’hounezas an emglev CDU-Ar Re C’hlas lander ar Bad-Wurtemberg e Bro-Alamagn.\nEn emglev sinet etre an daou strollad ez eus ur mennad diwar-benn ar yezhoù a vez komzet el lander : Souabe, Alemaneg ha Frañseg. Kreñvaet e vo o flas er magourioù hag er skolioù. Ur genstrivadeg a vo aozet dre internet ivez evit o c’has war-raok. Winfried Kretschmann, anezhañ prezidant « grünen » ar lander a brezeg ingal e souabe el leurenn-gomz ha tomm eo e galon ouzh e yezh.\nl'alémanique et le francique


Pajenn:Morvan - Buez ar Zent, 1894.djvu/633 - Wikimammenn\nPajenn:Morvan - Buez ar Zent, 1894.djvu/633\n12 a Vengolo\nsant gi pe zant gion\ngloc’her, rak n’oa kloc’her ebed d’ann ampoent, ha Gi a jomaz dioc’htu : eunn dudi oa evithan sonjal e vije bepred var dro ti ann Aotrou Doue.\nAl labour en doa da ober oa skuba ann iliz, sini ar c’hleier, respount ann offerennou, renka ar bokedou var ann aoteriou, ha delc’her peb tra enn urs er sekreteri. Hogen, biskoaz kloc’her ne reaz guelloc’h eunn hevelep labour. Gi ne roe ket a amzer d’ar boultrenn da staga e nep leac’h, na d’ar c’hinid da steui ho guiad, ken aketuz oa d’ho c’has kuit kerkent ha m’ho remerke. Evelse, ma n’oa ket peb tra kaer ha skeduz enn iliz Laeken, da vihana peb tra a veze ato neat ha kempenn.\nAr c’hloc’her devot-ma ne ziskuize dioc’h he labour nemed oc’h en em deuler d’ann daoulin dirak eunn aoter bennag pe dirak imach ar Verc’hez, hag aliez e tremene darn euz ann noz o vedita. Mes gant ann dra-ze oa bepred humbl ha Jaouen e kenver ar re o deveze ezomm da gomz outhan, ha setu perak oa karet hag istimet gant ann holl.\nHe c’hounidegez n’oa ket braz ; mes, o veza m’oa boaz da iun ha da veva gant nebeut a dra, e c’helle c’hoaz rei kalz sikour d’ar beorien. O velet pegen troet oa da ober aluzenn, eur marc’hadour euz a Vruseell hen aliaz da vont daou-hanter ganthan var he gommers, var digarez ma c’hounezche muioc’h evelse ha ma c’hellje ive dre eno ober muioc’h a vad d’ar paour. Gi en em lezaz da veza touellet, ha setu hen ha kuitaat he blas, heb goulenn kuzul digant den, evit heul ar marc’hadour. Mes ne zaleaz ket da anaout oa kouezet enn eur roued stegnet dirazhan gant ann drouk-spered.\nEul lestr, karget a varc’hadourez hag en doa he lod ennho, a oue kollet marc’hadourez hag all pa oa prest dija da erruout er porz. Raktal Gi a zigoraz he zaoulagad hag a velaz sklear oa faziet o chench micher euz he benn he-unan. Kement a geuz en devoue ma lakeaz enn he spered mont da bardouna da Rom ha da Jerusalem evit ober pinijenn euz he faot.\nSeiz vloaz e oue oc’h ober he veach, ha p’edo o tistrei d’ar gear, ez eaz adarre var he giz evit ober koumpagnunez da eur chaloni a Anderlek a ioa en em gavet\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/633&oldid=137862 »


Ai‘ta! » Breizh unvan ha brezhoneg er skinwel !\nBreizh unvan ha brezhoneg er skinwel !\nD’an 19 a viz Ebrel 2014 en doa galvet at strollad Ai’ta! da vanifestiñ e Naoned evit adunvadigezh Breizh e Naoned .\nDre ur c’halvadeg war ar prim o deus gellet stourmerien an adunvaniezh tapout un emgav gant Hervé Bochet, eil prezidant Kuzul Departamant Liger Atlantel ha Bertrand Gagnet, kuzulier departamant dimeurzh noz, met chomet eo direspont o goulennoù war unvaniezh Breizh ha demokratelezh e Breizh.\nPeogwir ne c’hell ket bout ur skinwel e brezhoneg nemet ma vo tu d’e skignañ war Breizh a-bezh, peogwir e nac’h galloudoù publik klevet ar vretoned ur wezh c’hoazh.., embann a ra Ai’ta ! e vo nac’het ganeomp un didroc’hiñ ne zouj ket ouzh personelezh Breizh hiziv hag en amzer da zont…\nKaout ur gwir Media brezhoneg (TNT, VOD, streaming, internet..)skignet war Breizh a-bezh (5 departamant !) a zo un dra a-bouez evit Breizh !\nEmskiant hon eus eus ar reuziad ar vro :\nSetu perak e roomp da c’houzout e vo BREIZH ADUNVANET, Breizh 5 departamant, an « den » pedet a enor er BOUM Ai’ta ! er Roc’h Tredudon disul 8 a viz Even. War al lerc’h e vo ar c’hevrdigezhioù Breizh Unvan ha 44 = BZH ivez.\nPediñ a reomp da gemer perzh d’an devezh-se an holl dud a stourm evit ur vro unvan rak ar stourm evit Breizh unvan hag hani evit ur gwir chadenn skinwel zo heñvel !\nFellout a ra deomp e vefe devezh an 8 a viz Even evel arouez ar stourm kaset gant ar Vretoned evit hor yezhoù hag hor sevenadur, evit an digreizennañ hag muioc’h a zemokratelezh e Breizh.\nChadenn skinwel BBC Alba ‘vo war al lerc’h ivez evit sevel ur reportaj war an darvoud ha kemer a ray perzh ivez d’an daol grenn « brezhoneg ha skinwel : penaos mont war-raok ? » a loc’ho penn-kentañ an devezh-se !\n« Ur skinwel evit Breizh, war ar 5 departamant : Pegoulz ?\nPrest oc’h evit kerzhadeg veur ar Roc’h Tredudon disul ? »